ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1030/2010 ΤΟΥ ΣΥΜΒΟΥΛΊΟΥ της 17ης Νοεμβρίου 2010 για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 και το άρθρο 11 παράγραφος 2, την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Κατόπιν έρευνας αντιντάμπινγκ (αρχική έρευνα), το Συμβούλιο επέβαλε, με τον κανονισμό (ΕΚ) αριθ. 1467/2004 (2), οριστικό δασμό αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου (PET), καταγωγής, μεταξύ άλλων, Λαϊκής Δημοκρατίας της Κίνας («οριστικά μέτρα αντιντάμπινγκ»). Ο δασμός που επιβλήθηκε έφτανε έως το 22,9 % που αντιστοιχεί σε 184 ευρώ/τόνο για εισαγωγές, καταγωγής Λαϊκής Δημοκρατίας της Κίνας («οικεία χώρα» ή «ΛΔΚ»). (2) Ύστερα από επανεξέταση για «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού, το Συμβούλιο, με τον κανονισμό (ΕΚ) αριθ. 2167/2005 (3), τροποποίησε τον κανονισμό (ΕΚ) αριθ. 1467/2004. 2. Αίτηση επανεξέτασης (3) Μετά τη δημοσίευση ανακοίνωσης για την επικείμενη λήξη των ισχυόντων οριστικών μέτρων αντιντάμπινγκ (4), η Επιτροπή, στις 13 Μαΐου 2009, έλαβε αίτηση επανεξέτασης ενόψει της λήξης ισχύος των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. Η αίτηση αυτή υποβλήθηκε από την Polyethylene Terephthalate Committee of Plastics Europe («αιτών»), εξ ονόματος παραγωγών που αντιπροσωπεύουν σημαντικό ποσοστό, στην προκειμένη περίπτωση, άνω του 50 % της συνολικής ενωσιακής παραγωγής PET. (4) Η αίτηση επανεξέτασης ενόψει λήξης ισχύος βασιζόταν στο επιχείρημα ότι η λήξη της ισχύος των μέτρων ήταν πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκαλείται στον ενωσιακό κλάδο παραγωγής. (5) Η Επιτροπή, ύστερα από διαβούλευση με τη συμβουλευτική επιτροπή, διαπίστωσε ότι υπήρχαν επαρκή αποδεικτικά στοιχεία για την έναρξη επανεξέτασης. Κατά συνέπεια, η Επιτροπή ανακοίνωσε, στις 18 Αυγούστου 2009, με ανακοίνωση για την έναρξη διαδικασίας (5) («ανακοίνωση για την έναρξη διαδικασίας»), την έναρξη επανεξέτασης λόγω λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού. 3. Παράλληλες διαδικασίες (6) Σημειώνεται ότι, στις 3 Σεπτεμβρίου 2009, η Επιτροπή ανακοίνωσε επίσης την έναρξη διαδικασίας αντιντάμπινγκ (6), σύμφωνα με το άρθρο 5 του βασικού κανονισμού και την έναρξη διαδικασίας κατά των επιδοτήσεων (7), σύμφωνα με το άρθρο 10 του κανονισμού (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (8), όσον αφορά εισαγωγές ορισμένων τύπων τερεφθαλικού πολυαιθυλενίου, καταγωγής Ιράν, Πακιστάν και Ηνωμένων Αραβικών Εμιράτων. (7) Το Συμβούλιο επέβαλε οριστικό αντισταθμιστικό δασμό σε εισαγωγές ορισμένων τύπων τερεφθαλικού πολυαιθυλενίου, καταγωγής Ιράν, Πακιστάν και Ηνωμένων Αραβικών Εμιράτων με τον κανονισμό (ΕΕ) αριθ. 857/2010 που δημοσιεύθηκε στις 29 Σεπτεμβρίου 2010 (9). Παράλληλα, η Επιτροπή περάτωσε τη διαδικασία αντιντάμπινγκ (10). 4. Έρευνα 4.1. Περίοδος έρευνας (8) Η έρευνα με αντικείμενο την πιθανότητα συνέχισης ή επανάληψης του ντάμπινγκ κάλυψε την περίοδο από την 1η Ιουλίου 2008 έως τις 30 Ιουνίου 2009 («περίοδος έρευνας για την επανεξέταση» ή «ΠΕΕ»). Η εξέταση των τάσεων σχετικά με την εκτίμηση της πιθανότητας να συνεχισθεί ή να επαναληφθεί η ζημία κάλυψε την περίοδο από την 1η Ιανουαρίου 2006 έως το τέλος της ΠΕΕ («εξεταζόμενη περίοδος»). 4.2. Μέρη που αφορά η έρευνα (9) Η Επιτροπή ενημέρωσε επίσημα τους καταγγέλλοντες παραγωγούς, άλλους γνωστούς ενωσιακούς παραγωγούς, τους εισαγωγείς/εμπόρους και τους χρήστες που είναι γνωστό ότι ενδιαφέρονται, τους παραγωγούς-εξαγωγείς και τους αντιπροσώπους της ενδιαφερόμενης εξαγωγικής χώρας για την έναρξη της επανεξέτασης ενόψει της λήξης ισχύος των μέτρων. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη της διαδικασίας. (10) Σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να ακουσθούν, δόθηκε η δυνατότητα ακρόασης. (11) Λόγω του εμφανούς μεγάλου αριθμού παραγωγών, εξαγωγέων και εισαγωγέων στην Ένωση, θεωρήθηκε σκόπιμο, σύμφωνα με το άρθρο 17 του βασικού κανονισμού, να εξετασθεί το ενδεχόμενο εφαρμογής της μεθόδου δειγματοληψίας. Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον τούτο συμβαίνει, να επιλέξει ένα δείγμα, ζητήθηκε από τα ανωτέρω μέρη να αναγγελθούν εντός 15 ημερών από την έναρξη της επανεξέτασης και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη της διαδικασίας. (12) Δεκατέσσερις ενωσιακοί παραγωγοί παρείχαν τις ζητούμενες πληροφορίες και συμφώνησαν να συμπεριληφθούν στο δείγμα. Βάσει των πληροφοριών που έλαβε από τους συνεργαζόμενους ενωσιακούς παραγωγούς, η Επιτροπή επέλεξε δείγμα πέντε ενωσιακών παραγωγών που αντιπροσωπεύουν το 65 % των πωλήσεων όλων των συνεργαζόμενων ενωσιακών παραγωγών σε μη συνδεδεμένους πελάτες στην ΕΕ. (13) Εφόσον μόνο δύο κινέζοι παραγωγοί-εξαγωγείς παρείχαν τις ζητούμενες πληροφορίες, δεν ήταν αναγκαίο να επιλεγεί δείγμα. (14) Μόνον ένας εισαγωγέας παρείχε τις ζητούμενες πληροφορίες και συμφώνησε να συμπεριληφθεί στο δείγμα. Επομένως, δεν ήταν αναγκαία καμία δειγματοληψία όσον αφορά τους μη συνδεδεμένους εισαγωγείς. (15) Η Επιτροπή απέστειλε ερωτηματολόγια στους παραγωγούς-εξαγωγείς, στους ενωσιακούς παραγωγούς που περιλαμβάνονται στο δείγμα, καθώς και σε όλους τους χρήστες και τους προμηθευτές που είναι γνωστό ότι ενδιαφέρονται και σε όλα τα μέρη που αναγγέλθηκαν εντός της προθεσμίας που καθορίζεται στην ανακοίνωση για την έναρξη της διαδικασίας. Ερωτηματολόγια εστάλησαν επίσης σε γνωστούς παραγωγούς στις ΗΠΑ («εξεταζόμενη ως ανάλογη χώρα»). (16) Στο ερωτηματολόγιο απάντησαν πέντε ενωσιακοί παραγωγοί που συμμετείχαν στο δείγμα, επτά χρήστες στην Ένωση, τρεις προμηθευτές πρώτων υλών και δύο παραγωγοί στις ΗΠΑ. Επιπλέον, επτά συνεργαζόμενοι ενωσιακοί παραγωγοί παρείχαν τα ζητούμενα γενικά στοιχεία για την ανάλυση της ζημίας. Ωστόσο, οι κινέζοι παραγωγοί-εξαγωγείς δεν απάντησαν στο ερωτηματολόγιο. (17) Στη διάρκεια της έρευνας, ένας από τους πέντε ενωσιακούς παραγωγούς που περιλήφθηκαν στο δείγμα δεν ήταν σε θέση να προσκομίσει όλα τα ζητούμενα στοιχεία και, συνεπώς, το δείγμα έπρεπε να περιορισθεί σε τέσσερις παραγωγούς που αντιπροσωπεύουν το 47 % των δειγμάτων όλων των συνεργαζόμενων παραγωγών. (18) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό, αφενός, της πιθανής συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: α) Παραγωγοί της Ένωσης - Novapet SA, Ισπανία, - Equipolymers srl, Ιταλία, - UAB Orion Global PET (Indorama), Λιθουανία, - UAB Neo Group, Λιθουανία· β) Χρήστες στην Ένωση: - Puccetti, Ιταλία· γ) Παραγωγοί στις ΗΠΑ - M&G Polymers USA, LLC, ΗΠΑ, - StarPet Inc., ΗΠΑ. B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (19) Το εξεταζόμενο προϊόν είναι το ίδιο με την αρχική έρευνα, δηλαδή το τερεφθαλικό πολυαιθυλένιο με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, καταγωγής ΛΔΚ, το οποίο υπάγεται επί του παρόντος στον κωδικό ΣΟ 39076020. (20) Η έρευνα επανεξέτασης επιβεβαίωσε τα αποτελέσματα της αρχικής έρευνας ότι το υπό εξέταση προϊόν και τα προϊόντα που κατασκευάζονται και πωλούνται από τους παραγωγούς-εξαγωγείς στην εγχώρια αγορά και σε τρίτες χώρες, καθώς και τα προϊόντα που κατασκευάζονται και πωλούνται από τον ενωσιακό κλάδο παραγωγής, έχουν τα ίδια βασικά φυσικά και χημικά χαρακτηριστικά και χρήσεις. Ως εκ τούτου, αυτά τα προϊόντα θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ 1. Προκαταρκτικές παρατηρήσεις (21) Όπως εξηγήθηκε ανωτέρω, δεν ήταν αναγκαία η δειγματοληψία όσον αφορά τους παραγωγούς-εξαγωγείς της ΛΔΚ. (22) Σύμφωνα με το άρθρο 11 παράγραφος 2 του βασικού κανονισμού, εξετάστηκε αν η λήξη ισχύος των μέτρων θα οδηγούσε ενδεχομένως στη συνέχιση ή στην επανάληψη του ντάμπινγκ. 2. Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ (23) Επειδή ο όγκος των εισαγωγών από τη ΛΔΚ προς την Ένωση δεν είναι σημαντικός, οι εισαγωγές αυτές δεν αποτέλεσαν τη βάση ώστε να διαπιστωθεί αντιπροσωπευτική πρακτική ντάμπινγκ. Ως εκ τούτου, δεν έγινε υπολογισμός του ντάμπινγκ με βάση τις τιμές εξαγωγής από τη ΛΔΚ και, κατά συνέπεια, η έρευνα επικεντρώθηκε στην πιθανότητα επανάληψης του ντάμπινγκ. 3. Εξέλιξη των εισαγωγών σε περίπτωση κατάργησης των μέτρων (24) Δεδομένου ότι κανένας παραγωγός εξαγωγέας στη ΛΔΚ δεν συνεργάσθηκε στην έρευνα, τα κατωτέρω συμπεράσματα βασίζονται σε στοιχεία που διατίθενται σύμφωνα με το άρθρο 18 του βασικού κανονισμού, δηλαδή σε στοιχεία της Eurostat και στην αίτηση επανεξέτασης. 3.1. Σχέση μεταξύ της κανονικής αξίας και των τιμών εξαγωγής σε τρίτες χώρες (25) Εφόσον δεν συνεργάσθηκε κανένας παραγωγός-εξαγωγέας στη ΛΔΚ, οι εγχώριες τιμές πώλησης τρίτης χώρας με οικονομία της αγοράς συγκρίθηκαν με τις τιμές εξαγωγής από τη ΛΔΚ προς τρίτες χώρες σύμφωνα με το άρθρο 2 παράγραφος 7 του βασικού κανονισμού. (26) Δεδομένου ότι η ΛΔΚ αποτελεί οικονομία σε μετάβαση και σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση την τιμή ή την κατασκευασμένη αξία σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που η ανάλογη χώρα εφαρμόζει έναντι άλλων χωρών, συμπεριλαμβανομένης της Ένωσης, ή, εφόσον τα ανωτέρω δεν είναι εφικτά, με βάση οποιοδήποτε άλλο εύλογο δεδομένο, όπως είναι η πράγματι πληρωθείσα ή πληρωτέα τιμή του ομοειδούς προϊόντος στην Ένωση, αναπροσαρμοσμένη καταλλήλως, εφόσον χρειάζεται, για να συμπεριλαμβάνει εύλογο περιθώριο κέρδους. (27) Στην ανακοίνωση έναρξης της διαδικασίας, προβλεπόταν να χρησιμοποιηθούν οι ΗΠΑ ως κατάλληλη ανάλογη χώρα για τον καθορισμό της κανονικής αξίας για τη ΛΔΚ και τα ενδιαφερόμενα μέρη κλήθηκαν να διατυπώσουν παρατηρήσεις σχετικά με αυτή την επιλογή. Κανένα από τα ενδιαφερόμενα μέρη δεν διατύπωσε παρατηρήσεις ή αντιρρήσεις επ’ αυτού. Οι ΗΠΑ επιλέγηκαν ως ανάλογη χώρα στην αρχική έρευνα. Ως εκ τούτου, οι ΗΠΑ αποτελούν κατάλληλη ανάλογη χώρα. (28) Σύμφωνα με το άρθρο 2 παράγραφος 7 του βασικού κανονισμού, η κανονική αξία καθορίσθηκε με βάση επαληθευμένα στοιχεία που δόθηκαν από παραγωγούς στην ανάλογη χώρα, δηλαδή βάσει της πράγματι πληρωθείσας ή πληρωτέας τιμής στην εγχώρια αγορά των ΗΠΑ, για τους τύπους προϊόντων που διαπιστώθηκε ότι πωλήθηκαν κατά τις συνήθεις εμπορικές πράξεις. (29) Κατά συνέπεια, η κανονική αξία καθορίστηκε ως η μέση σταθμισμένη τιμή των εγχώριων πωλήσεων που εφάρμοσαν προς τους μη συνδεδεμένους πελάτες οι συνεργαζόμενοι παραγωγοί των ΗΠΑ. (30) Κατ’ αρχάς, εξακριβώθηκε για καθέναν από τους δύο συνεργαζόμενους παραγωγούς-εξαγωγείς των ΗΠΑ κατά πόσον οι συνολικές εγχώριες πωλήσεις του ομοειδούς προϊόντος προς ανεξάρτητους πελάτες ήταν αντιπροσωπευτικές σύμφωνα με το άρθρο 2 παράγραφος 2 του βασικού κανονισμού, δηλαδή εάν αντιπροσώπευαν τουλάχιστον το 5 % του συνολικού όγκου πωλήσεων του υπό εξέταση προϊόντος όταν εξάγεται στην Ένωση. Οι εγχώριες πωλήσεις και των δύο παραγωγών των ΗΠΑ θεωρήθηκαν αρκετά αντιπροσωπευτικές κατά την περίοδο έρευνας. (31) Η Επιτροπή στη συνέχεια εξέτασε κατά πόσον μπορεί να θεωρηθεί ότι οι εγχώριες πωλήσεις του ομοειδούς προϊόντος πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Για τον σκοπό αυτό, καθορίσθηκε για το ομοειδές προϊόν που πωλείται στην αγορά των ΗΠΑ το ποσοστό επικερδών εγχώριων πωλήσεων σε ανεξάρτητους πελάτες κατά τη διάρκεια της ΠΕΕ. (32) Καθώς ο όγκος των επικερδών πωλήσεων του ομοειδούς προϊόντος αντιπροσώπευε 80 % ή λιγότερο του συνολικού όγκου των πωλήσεων του ομοειδούς προϊόντος, η κανονική αξία υπολογίστηκε με βάση την πραγματική εγχώρια τιμή, υπολογιζόμενη ως σταθμισμένη μέση τιμή των επικερδών πωλήσεων. (33) Όπως εξηγήθηκε ανωτέρω, επειδή ο όγκος των εισαγωγών δεν είναι σημαντικός και οι κινέζοι παραγωγοί-εξαγωγείς δεν συνεργάσθηκαν, η τιμή εξαγωγής εξετάστηκε με βάση τα διαθέσιμα στοιχεία από τις κινεζικές στατιστικές για τις εξαγωγές όσον αφορά την ποσότητα και την αξία των εξαγωγών της ΛΔΚ προς τις τρεις σημαντικότερες αγορές εξαγωγών (Ιαπωνία, Ουκρανία, Ηνωμένες Πολιτείες) δεδομένου ότι αποτελούν τις καλύτερες διαθέσιμες πληροφορίες σύμφωνα με το άρθρο 18 του βασικού κανονισμού. Οι εξαγωγές σε αυτές τις αγορές αντιπροσώπευαν περίπου το 50 % των κινεζικών εξαγωγών του υπό εξέταση προϊόντος. (34) Τα στοιχεία από τις κινεζικές στατιστικές για τις εξαγωγές έδειξαν ότι οι τιμές εξαγωγής προς τις προαναφερόμενες τρίτες χώρες ήταν χαμηλότερες από την καθορισθείσα κανονική αξία για τη ΛΔΚ. Στην πράξη, η έρευνα έδειξε ότι, συνολικά, η διαφορά αυτή στις τιμές κυμαινόταν κατά την ΠΕΕ μεταξύ του 14 % και του 38 %. Το γεγονός αυτό ενδεχομένως υποδηλώνει την πιθανότητα επανάληψης του ντάμπινγκ στις εξαγωγές στην Ένωση, εάν καταργηθούν τα μέτρα. 3.2. Πλεονάζουσα παραγωγική ικανότητα (35) Εφόσον δεν υπάρχουν άλλες πληροφορίες για την παραγωγή και την παραγωγική ικανότητα, η ανάλυση έγινε σύμφωνα με το άρθρο 18 του βασικού κανονισμού με βάση τις πληροφορίες που περιέχονται στην αίτηση επανεξέτασης. (36) Με βάση τις διαθέσιμες πληροφορίες και εφόσον δεν υπάρχουν άλλες πληροφορίες που να δείχνουν το αντίθετο, η παραγωγική ικανότητα στη ΛΔΚ αυξήθηκε κατά 16 % την εξεταζόμενη περίοδο. Κατά την ΠΕΕ, η χρήση της παραγωγικής ικανότητας ήταν περίπου 72 %. Η πλεονάζουσα παραγωγική ικανότητα ήταν, επομένως, σημαντική και ξεπέρασε τους 700 000 τόνους. Η κινεζική παραγωγή, αν χρησιμοποιούσε αυτή την πλεονάζουσα παραγωγική ικανότητα, θα μπορούσε να προμηθεύσει μέχρι το 23 % της κατανάλωσης στην Ένωση. (37) Επιπροσθέτως, εφόσον η παραγωγική ικανότητα στη ΛΔΚ αναμένεται να αυξηθεί με πολύ μεγαλύτερους ρυθμούς από την εγχώρια ζήτηση, προβλέπεται ότι ένα μεγάλο μέρος της αύξησης της παραγωγής θα κατευθυνθεί στις εξαγωγές. 4. Συμπέρασμα για το ενδεχόμενο επανάληψης της πρακτικής ντάμπινγκ (38) Εφόσον οι τιμές εξαγωγής του υπό εξέταση προϊόντος στις κύριες αγορές εξαγωγών της ΛΔΚ είναι χαμηλότερες από την κανονική αξία που καθορίστηκε κατά την ΠΕΕ και αυξάνεται η πλεονάζουσα παραγωγική ικανότητα, είναι πιθανόν ο όγκος των κινεζικών εξαγωγών στην Ένωση να αυξηθεί με τιμές ντάμπινγκ, αν λήξη η ισχύς των μέτρων. (39) Λαμβάνοντας υπόψη τα ανωτέρω, υπάρχει η πιθανότητα επανάληψης του ντάμπινγκ σε περίπτωση που καταργηθούν τα μέτρα. Δ. ΟΡΙΣΜΟΣ ΤΟΥ ΕΝΩΣΙΑΚΟΥ ΚΛΑΔΟΥ ΠΑΡΑΓΩΓΗΣ (40) Κατά τη διάρκεια της ΠΕΕ, το ομοειδές προϊόν κατασκευαζόταν από 17 παραγωγούς στην Ένωση. Η παραγωγή των εν λόγω παραγωγών (που προσδιορίσθηκε βάσει των πληροφοριών που συγκεντρώθηκαν από τους συνεργαζόμενους παραγωγούς, και για τους υπόλοιπους ενωσιακούς παραγωγούς, βάσει των στοιχείων της αίτησης επανεξέτασης) θεωρείται, επομένως, ότι αποτελεί την ενωσιακή παραγωγή κατά την έννοια του άρθρου 4 παράγραφος 1 του βασικού κανονισμού. (41) Από τους εν λόγω 17 παραγωγούς, 12 από αυτούς συνεργάσθηκαν στο πλαίσιο της έρευνας. Οι εν λόγω 12 παραγωγοί διαπιστώθηκε ότι αντιπροσωπεύουν σημαντικό ποσοστό, στην περίπτωση αυτή πάνω από το 80 % της συνολικής ενωσιακής παραγωγής του ομοειδούς προϊόντος. Επομένως, οι 12 συνεργαζόμενοι παραγωγοί θεωρείται ότι αποτελούν τον ενωσιακό κλάδο παραγωγής κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού και καλούνται στο εξής «ενωσιακός κλάδος παραγωγής». Οι υπόλοιποι ενωσιακοί παραγωγοί αναφέρονται στο εξής ως «άλλοι ενωσιακοί παραγωγοί». Οι εν λόγω άλλοι ενωσιακοί παραγωγοί δεν έχουν ταχθεί υπέρ ή κατά της καταγγελίας. (42) Για την ανάλυση της ζημίας, οι δείκτες ζημίας καθορίστηκαν στα ακόλουθα δύο επίπεδα: - Τα μακροοικονομικά στοιχεία (παραγωγή, ικανότητα, όγκος πωλήσεων, μερίδιο αγοράς, ανάπτυξη, απασχόληση, παραγωγικότητα, μέσες τιμές μονάδας, μέγεθος των περιθωρίων ντάμπινγκ και ανάκαμψη από τις συνέπειες παλαιότερης πρακτικής ντάμπινγκ) αξιολογήθηκαν στο επίπεδο της συνολικής παραγωγής της Ένωσης, βάσει των στοιχείων που συλλέχτηκαν από τους παραγωγούς που δέχθηκαν να συμπεριληφθούν στο δείγμα, ενώ για τους άλλους ενωσιακούς παραγωγούς χρησιμοποιήθηκε εκτίμηση βάσει των στοιχείων της αίτησης επανεξέτασης. - Η ανάλυση των μικροοικονομικών στοιχείων (αποθέματα, μισθοί, κερδοφορία, απόδοση των επενδύσεων, ταμειακή ροή, ικανότητα άντλησης κεφαλαίων και επενδύσεις) πραγματοποιήθηκε για τους ενωσιακούς παραγωγούς που συμμετείχαν στο δείγμα με βάση τις πληροφορίες που παρείχαν. (43) Σημειώνεται ότι η αγορά της ΕΕ για το PET χαρακτηρίζεται από σχετικά υψηλό αριθμό παραγωγών, οι οποίοι ανήκουν συνήθως σε μεγαλύτερες ομάδες με έδρα εκτός της ΕΕ. Η αγορά είναι σε διαδικασία σταθεροποίησης με αρκετές πρόσφατες εξαγορές και κλείσιμο επιχειρήσεων. Παραδείγματος χάριν, από το 2009 έκλεισαν οι εγκαταστάσεις παραγωγής PET Tergal Fibers (Γαλλία), Invista (Γερμανία) και Artenius (Ηνωμένο Βασίλειο), ενώ η Indorama εξαγόρασε τις πρώην εγκαταστάσεις Eastman στο Ηνωμένο Βασίλειο και στις Κάτω Χώρες. E. ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ 1. Κατανάλωση της Ένωσης (44) Η κατανάλωση στην Ένωση προσδιορίσθηκε βάσει του όγκου των πωλήσεων του ενωσιακού κλάδου παραγωγής στην αγορά της Ένωσης, των στοιχείων του όγκου εισαγωγών για την αγορά της Ένωσης που παρείχε η Eurostat και, όσον αφορά τους άλλους ενωσιακούς παραγωγούς, από εκτιμήσεις βάσει της αίτησης επανεξέτασης. (45) Η κατανάλωση του υπό εξέταση προϊόντος στην Ένωση αυξήθηκε μεταξύ 2006 και ΠΕΕ κατά 11 %. Αναλυτικά, η φαινόμενη ζήτηση αυξήθηκε το 2007 κατά 8 %, μειώθηκε ελαφρά μεταξύ 2007 και 2008 (κατά 2 εκατοστιαίες μονάδες) και αυξήθηκε κατά 5 ακόμη εκατοστιαίες μονάδες μεταξύ του 2008 και της ΠΕΕ. Πίνακας 1 2006 2007 2008 ΠΕΕ Συνολική κατανάλωση ΕΕ (τόνοι) 2 709 400 2 936 279 2 868 775 2 996 698 Δείκτης (2006 = 100) 100 108 106 111 Πηγή: απαντήσεις στο ερωτηματολόγιο, στοιχεία Eurostat και αίτηση επανεξέτασης. 2. Όγκος, μερίδιο αγοράς και τιμές των εισαγωγών από τη Λαϊκή Δημοκρατία της Κίνας (46) Ο όγκος των εισαγωγών που αποτελούν αντικείμενο ντάμπινγκ του υπό εξέταση προϊόντος στην ΕΕ παρέμεινε σχετικά χαμηλός και μειώθηκε την εξεταζόμενη περίοδο. Έφτασε τους 13 483 τόνους την ΠΕΕ, που αντιστοιχούν σε μερίδιο αγοράς 0,4 %. Οι τιμές των κινεζικών εισαγωγών παρέμειναν σταθερές από το 2006 έως το 2008, και στη συνέχεια παρουσίασαν μεγάλη πτώση σε 897 ευρώ/τόνο σε επίπεδο CIF την ΠΕΕ, δηλαδή κατά 12 ποσοστιαίες μονάδες σε σχέση με τις τιμές το 2008. Πίνακας 2 2006 2007 2008 ΠΕΕ Όγκος εισαγωγών από τη ΛΔΚ (τόνοι) 16 425 20 159 18 001 13 483 Δείκτης (2006 = 100) 100 123 110 82 Μερίδιο αγοράς εισαγωγών από τη ΛΔΚ 0,6 % 0,7 % 0,6 % 0,4 % Τιμές εισαγωγών (EUR/τόνο) 1 011 1 008 1 020 897 Δείκτης (2006 = 100) 100 100 101 89 Πηγή: Eurostat. 3. Εισαγωγές από άλλες τρίτες χώρες α) Εισαγωγές από το Ιράν, το Πακιστάν και τα Ηνωμένα Αραβικά Εμιράτα (47) Όπως αναφέρθηκε ανωτέρω, στις αιτιολογικές σκέψεις 6 και επόμενες, διεξήχθηκε διαδικασία αντιντάμπινγκ και κατά των επιδοτήσεων για τις εισαγωγές PET από το Ιράν, το Πακιστάν και τα Ηνωμένα Αραβικά Εμιράτα παράλληλα με την τρέχουσα επανεξέταση. (48) Ο όγκος των εισαγωγών από το Ιράν, το Πακιστάν και τα Ηνωμένα Αραβικά Εμιράτα στην ΕΕ αυξήθηκε σημαντικά την εξεταζόμενη περίοδο και έφτασε τους 304 202 τόνους την ΠΕΕ, που αντιστοιχούν σε μερίδιο αγοράς 10,2 %. Οι τιμές αυτών των εισαγωγών ήταν ακόμα χαμηλότερες από τις τιμές των εισαγωγών από τη ΛΔΚ. Πίνακας 3 2006 2007 2008 ΠΕΕ Όγκος των εισαγωγών από το Ιράν, το Πακιστάν και τα Ηνωμένα Αραβικά Εμιράτα (τόνοι) 55 939 67 067 218 248 304 202 Δείκτης (2006 = 100) 100 120 390 544 Μερίδιο αγοράς των εισαγωγών από το Ιράν, το Πακιστάν και τα Ηνωμένα Αραβικά Εμιράτα 2,1 % 2,3 % 7,6 % 10,2 % Τιμές εισαγωγών (ευρώ/τόνο) 1 030 1 023 1 015 882 Πηγή: Eurostat. β) Εισαγωγές από τη Δημοκρατία της Κορέας (49) Η Δημοκρατία της Κορέας υπόκειται σε δασμούς αντιντάμπινγκ από το 2000. Ωστόσο, δύο κορεατικές εταιρείες υπόκεινται σε μηδενικό δασμό αντιντάμπινγκ και η έρευνα κατέδειξε ότι οι εισαγωγές από τη Δημοκρατία της Κορέας διατηρούνται σε υψηλά επίπεδα και αυξήθηκαν σημαντικά κατά την εξεταζόμενη περίοδο. Οι κορεατικές εισαγωγές αυξήθηκαν κατά σχεδόν 150 % μεταξύ του 2006 και της ΠΕΕ και το αντίστοιχο μερίδιο αγοράς τους αυξήθηκε από 3,5 % το 2006 σε 7,7 % κατά την ΠΕΕ. Πίνακας 4 2006 2007 2008 ΠΕΕ Όγκος εισαγωγών από τη Νότια Κορέα (τόνοι) 94 023 130 994 177 341 231 107 Δείκτης (2006 = 100) 100 139 189 246 Μερίδιο αγοράς εισαγωγών από τη Νότια Κορέα 3,5 % 4,5 % 6,2 % 7,7 % Τιμές εισαγωγών (ευρώ/τόνο) 1 084 1 071 1 063 914 Πηγή: Eurostat. (50) Η μέση τιμή των κορεατικών εισαγωγών διατηρήθηκε γενικά σε επίπεδα λίγο χαμηλότερα από τη μέση τιμή των ενωσιακών παραγωγών. Ωστόσο, οι κορεατικές τιμές ήταν υψηλότερες από τον μέσο όρο τιμών από τη ΛΔΚ. γ) Εισαγωγές από άλλες τρίτες χώρες που δεν αναφέρονται ανωτέρω (51) Ο όγκος των εισαγωγών από άλλες τρίτες χώρες του υπό εξέταση προϊόντος στην ΕΕ αυξήθηκε ελαφρά κατά την εξεταζόμενη περίοδο και έφτασε τους 428 396 τόνους την ΠΕΕ, που αντιστοιχούν σε μερίδιο αγοράς 14,3 %. Οι τιμές αυτών των εισαγωγών είναι σχετικά υψηλές και πάνω από τις αντίστοιχες τιμές από τη ΛΔΚ και τις χώρες που εξετάζονται σε παράλληλες έρευνες, καθώς και πάνω από το μέσο επίπεδο τιμών του ενωσιακού κλάδου παραγωγής. Πίνακας 5 2006 2007 2008 ΠΕΕ Όγκος εισαγωγών από άλλες τρίτες χώρες (τόνοι) 337 036 407 253 344 626 428 396 Δείκτης (2006 = 100) 100 121 102 127 Μερίδιο αγοράς των εισαγωγών από άλλες τρίτες χώρες 12,4 % 13,9 % 12,0 % 14,3 % Τιμές εισαγωγής (ευρώ/τόνο) 1 159 1 127 1 135 978 Πηγή: Eurostat. (52) Εκ των ανωτέρω, μπορεί να εξαχθεί το συμπέρασμα ότι οι εισαγωγές από άλλες τρίτες χώρες δεν επηρέασαν αρνητικά την κατάσταση του ενωσιακού κλάδου παραγωγής. 4. Οικονομική κατάσταση του ενωσιακού κλάδου παραγωγής (53) Σύμφωνα με το άρθρο 3 παράγραφος 5 του βασικού κανονισμού, εξετάστηκαν όλοι οι σχετικοί οικονομικοί παράγοντες και δείκτες που έχουν επιπτώσεις στην κατάσταση του ενωσιακού κλάδου παραγωγής κατά την εξεταζόμενη περίοδο. 4.1. Μακροοικονομικά στοιχεία α) Παραγωγή (54) Η παραγωγή της Ένωσης μειώθηκε κατά 4 % μεταξύ του 2006 και της ΠΕΕ. Ειδικότερα, αυξήθηκε κατά 5 % το 2007 σε περίπου 2 570 000 τόνους, αλλά μειώθηκε απότομα κατά 10 ποσοστιαίες μονάδες το 2008 σε σχέση με το 2007 και αυξήθηκε ελαφρά κατά 1 ποσοστιαία μονάδα μεταξύ του 2008 και της ΠΕΕ, όταν ανήλθε σε περίπου 2 300 000 τόνους. Πίνακας 6 2006 2007 2008 ΠΕΕ Παραγωγή (τόνοι) 2 439 838 2 570 198 2 327 169 2 338 577 Δείκτης (2006 = 100) 100 105 95 96 Πηγή: απαντήσεις στο ερωτηματολόγιο και αίτηση επανεξέτασης. β) Παραγωγική ικανότητα και χρησιμοποίησή της (55) Η παραγωγική ικανότητα των παραγωγών της Ένωσης αυξήθηκε κατά 15 % κατά την υπό εξέταση περίοδο. Συγκεκριμένα, αυξήθηκε κατά 1 % το 2007, κατά 5 επιπλέον ποσοστιαίες μονάδες το 2008 και ακόμη 9 ποσοστιαίες μονάδες κατά την ΠΕΕ. Πίνακας 7 2006 2007 2008 ΠΕΕ Παραγωγική ικανότητα (τόνοι) 2 954 089 2 971 034 3 118 060 3 385 738 Δείκτης (2006 = 100) 100 101 106 115 Χρησιμοποίηση ικανότητας 83 % 87 % 75 % 69 % Δείκτης (2006 = 100) 100 105 90 84 Πηγή: απαντήσεις στο ερωτηματολόγιο και αίτηση επανεξέτασης. (56) Η χρησιμοποίηση της ικανότητας ανήλθε σε 83 % το 2006, αυξήθηκε σε 87 % το 2007 αλλά, στη συνέχεια, μειώθηκε σε 75 % το 2008 και σε μόνο 69 % κατά την ΠΕΕ. Το μειούμενο ποσοστό χρησιμοποίησης της ικανότητας το 2008 και την ΠΕΕ αντανακλά τη μειωμένη παραγωγή και την αυξημένη παραγωγική ικανότητα κατά την εν λόγω περίοδο. γ) Όγκος πωλήσεων (57) Ο όγκος πωλήσεων των παραγωγών της Ένωσης σε μη συνδεδεμένους πελάτες στην αγορά της ΕΕ μειώθηκε ελαφρά κατά την εξεταζόμενη περίοδο. Οι πωλήσεις αυξήθηκαν κατά 5 % το 2007, αλλά κατά το επόμενο έτος έπεσαν λίγο πιο κάτω από το επίπεδο του 2006 και κατά την ΠΕΕ ήταν κατά 3 % χαμηλότερες από το 2006, σε περίπου 2 100 000 τόνους. Λαμβάνοντας υπόψη τον περιορισμένο όγκο των αποθεμάτων, η ανάπτυξη των πωλήσεων αντικατοπτρίζει καλύτερα την ανάπτυξη της παραγωγής. Πίνακας 8 2006 2007 2008 ΠΕΕ Πωλήσεις ΕΕ (τόνοι) 2 202 265 2 318 567 2 171 203 2 133 787 Δείκτης (2006 = 100) 100 105 99 97 Πηγή: απαντήσεις στο ερωτηματολόγιο και αίτηση επανεξέτασης. δ) Μερίδιο αγοράς (58) Κατά την εξεταζόμενη περίοδο, οι παραγωγοί της Ένωσης έχασαν 10 ποσοστιαίες μονάδες του μεριδίου της αγοράς, το οποίο μειώθηκε από 85 % το 2006 σε 75 % κατά την ΠΕΕ. Η εν λόγω μείωση του μεριδίου της αγοράς αντικατοπτρίζει το γεγονός ότι, παρά την αύξηση στην κατανάλωση, οι πωλήσεις του ενωσιακού κλάδου παραγωγής μειώθηκαν κατά 3 % την εξεταζόμενη περίοδο. Σημειώνεται ότι η εν λόγω πτωτική τάση σημειώθηκε επίσης για τους ενωσιακούς παραγωγούς που συμμετείχαν στο δείγμα. Πίνακας 9 2006 2007 2008 ΠΕΕ Μερίδιο αγοράς των παραγωγών της Ένωσης 84,9 % 83,2 % 79,8 % 75,1 % Δείκτης (2006 = 100) 100 98 94 88 Πηγή: απαντήσεις στο ερωτηματολόγιο, αίτηση επανεξέτασης και Eurostat. ε) Ανάπτυξη (59) Μεταξύ του 2006 και της ΠΕΕ, ενώ η κατανάλωση στην Ένωση αυξήθηκε κατά 11 %, ο όγκος των πωλήσεων από τους ενωσιακούς παραγωγούς στην αγορά της ΕΕ μειώθηκε κατά 3 %, ενώ το μερίδιο αγοράς των ενωσιακών παραγωγών μειώθηκε κατά 10 εκατοστιαίες μονάδες. Επομένως, συνάγεται ότι οι ενωσιακοί παραγωγοί δεν μπορούσαν να επωφεληθούν από τυχόν ανάπτυξη της αγοράς. στ) Απασχόληση (60) Το επίπεδο απασχόλησης των παραγωγών της Ένωσης σημείωσε πτώση 15 % μεταξύ του 2006 και της ΠΕΕ. Ειδικότερα, ο αριθμός των απασχολούμενων ατόμων μειώθηκε ουσιαστικά από 2 400 το 2006 σε 2 100 το 2007, δηλαδή κατά 13 %, και παρέμεινε περίπου σε αυτό το επίπεδο το 2008 και κατά την ΠΕ. Η μείωση το 2007 αντικατοπτρίζει τις προσπάθειες αναδιάρθρωσης αρκετών παραγωγών της ΕΕ. Πίνακας 10 2006 2007 2008 ΠΕΕ Απασχόληση (άτομα) 2 410 2 100 2 060 2 057 Δείκτης (2006 = 100) 100 87 85 85 Πηγή: απαντήσεις στο ερωτηματολόγιο και αίτηση επανεξέτασης. ζ) Παραγωγικότητα (61) Η παραγωγικότητα του εργατικού δυναμικού των ενωσιακών παραγωγών, εκφραζόμενη ως όγκος παραγωγής (τόνοι) ανά απασχολούμενο ετησίως, αυξήθηκε κατά 12 % την εξεταζόμενη περίοδο. Τούτο αντανακλά το γεγονός ότι η παραγωγή μειώθηκε με χαμηλότερο ρυθμό από το επίπεδο απασχόλησης και αποτελεί ένδειξη της αυξημένης αποδοτικότητας των παραγωγών της Ένωσης. Αυτό είναι ιδιαίτερα εμφανές το 2007 όταν η παραγωγή αυξήθηκε, ενώ το επίπεδο απασχόλησης μειώθηκε και η παραγωγικότητα ήταν κατά 21 % υψηλότερη σε σχέση με το 2006. Πίνακας 11 2006 2007 2008 ΠΕΕ Παραγωγικότητα (τόνοι ανά απασχολούμενο) 1 013 1 224 1 130 1 137 Δείκτης (2006 = 100) 100 121 112 112 Πηγή: απαντήσεις στο ερωτηματολόγιο και αίτηση επανεξέτασης. η) Παράγοντες που επηρεάζουν τις τιμές πωλήσεων (62) Οι ετήσιες μέσες τιμές πωλήσεων των ενωσιακών παραγωγών στην αγορά της ΕΕ προς τους μη συνδεδεμένους πελάτες παρέμειναν σταθερές μεταξύ 2006 και 2008 σε περίπου 1 100 ευρώ/τόνο. Κατά την ΠΕΕ, η ετήσια μέση τιμή πώλησης μειώθηκε κατά 12 % και ανήλθε σε 977 ευρώ/τόνο. Η ετήσια μέση τιμή πώλησης δεν αντανακλά τις μηνιαίες ούτε τις ημερήσιες διακυμάνσεις τιμής του PET στην ευρωπαϊκή (και την παγκόσμια) αγορά, αλλά θεωρείται αρκετή για την ένδειξη της τάσης κατά την εξεταζόμενη περίοδο. Οι τιμές πώλησης του PET συνήθως ακολουθούν τις τάσεις τιμών των βασικών πρώτων υλών του (κυρίως καθαρό τερεφθαλικό οξύ - PTA και μονοαιθυλενογλυκόλη - MEG), δεδομένου ότι αποτελούν έως και το 80 % του συνολικού κόστους του PET. Πίνακας 12 2006 2007 2008 ΠΕΕ Τιμή μονάδας στην αγορά ΕΕ (EUR/τόνο) 1 110 1 105 1 111 977 Δείκτης (2006 = 100) 100 100 100 88 Πηγή: απαντήσεις στο ερωτηματολόγιο και αίτηση επανεξέτασης. θ) Μέγεθος του περιθωρίου ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ (63) Γίνεται υπόμνηση ότι επειδή οι όγκοι εισαγωγών PET από τη ΛΔΚ είναι σήμερα πολύ χαμηλοί, δεν πραγματοποιήθηκε υπολογισμός του ντάμπινγκ. Ωστόσο, όπως αναφέρθηκε στην αιτιολογική σκέψη 39, διαπιστώθηκε ότι υπάρχει πιθανότητα επανάληψης του ντάμπινγκ με βάση τις τιμές σε τρίτες χώρες και την πλεονάζουσα παραγωγική ικανότητα. Όσον αφορά την ανάκαμψη από τις επιπτώσεις των προηγούμενων πρακτικών ντάμπινγκ, είναι σημαντικό να γίνει υπόμνηση ότι, μετά την επιβολή των οριστικών μέτρων αντιντάμπινγκ στις εισαγωγές από τη ΛΔΚ, ο ενωσιακός κλάδος παραγωγής αντιμετώπισε επιδοτούμενες εισαγωγές από το Ιράν, το Πακιστάν και τα Ηνωμένα Αραβικά Εμιράτα και αυτό οδήγησε στην επιβολή προσωρινών αντισταθμιστικών μέτρων τον Ιούνιο του 2010 (11). Επομένως, δεν διαπιστώθηκε ανάκαμψη από τις επιπτώσεις των προηγούμενων πρακτικών ντάμπινγκ και θεωρείται ότι ο ενωσιακός κλάδος παραγωγής παραμένει ευάλωτος στις ζημιογόνες επιπτώσεις των εισαγωγών που αποτελούν αντικείμενο ντάμπινγκ στην ενωσιακή αγορά. 4.2. Μικροοικονομικά στοιχεία α) Αποθέματα (64) Το επίπεδο των τελικών αποθεμάτων των παραγωγών του δείγματος μειώθηκε κατά την περίοδο μεταξύ του 2006 και της ΠΕΕ κατά 22 %. Σημειώνεται ότι τα αποθέματα αντιπροσωπεύουν λιγότερο από το 5 % της ετήσιας παραγωγής και, συνεπώς, η συνάφεια του εν λόγω δείκτη ως προς την ανάλυση της ζημίας είναι περιορισμένη. Πίνακας 13 Δείγμα 2006 2007 2008 ΠΕΕ Αποθέματα στο τέλος του οικονομικού έτους (τόνοι) 61 374 57 920 46 951 47 582 Δείκτης (2006 = 100) 100 94 77 78 Πηγή: απαντήσεις στο ερωτηματολόγιο. β) Αμοιβές (65) Το ετήσιο κόστος εργασίας αυξήθηκε κατά 11 % μεταξύ 2006 και 2007, και στη συνέχεια μειώθηκε κατά 2 ποσοστιαίες μονάδες το 2008 σε σχέση με το 2007 και κατά επιπλέον 9 ποσοστιαίες μονάδες την ΠΕΕ σε σχέση με το 2008, φτάνοντας στο ίδιο επίπεδο με το 2006. Συνεπώς, το κόστος εργασίας παρέμεινε συνολικά σταθερό. Πίνακας 14 Δείγμα 2006 2007 2008 ΠΕΕ Ετήσιο κόστος εργασίας (EUR) 27 671 771 30 818 299 30 077 380 27 723 396 Δείκτης (2006 = 100) 100 111 109 100 Πηγή: απαντήσεις στο ερωτηματολόγιο. γ) Κερδοφορία και απόδοση των επενδύσεων (66) Κατά την εξεταζόμενη περίοδο, η κερδοφορία των πωλήσεων του ομοειδούς προϊόντος από τους παραγωγούς του δείγματος στην αγορά της Ένωσης σε μη συνδεδεμένους πελάτες, ως ποσοστό καθαρών πωλήσεων, παρέμεινε αρνητική και μειώθηκε μάλιστα από - 6,9 % σε - 7,5 %. Ειδικότερα, η κατάσταση σε ό,τι αφορά την κερδοφορία των παραγωγών του δείγματος βελτιώθηκε το 2007 όταν οι καθαρές απώλειες αναλογούσαν σε μόλις - 1,5 % των καθαρών πωλήσεων, αλλά οι απώλειες αυξήθηκαν απότομα το 2008 σε - 9,3 %. Η κατάσταση βελτιώθηκε ελαφρά κατά την ΠΕΕ. Πίνακας 15 Δείγμα 2006 2007 2008 ΠΕΕ Κερδοφορία της ΕΕ (% των καθαρών πωλήσεων) -6,9 % -1,5 % -9,3 % -7,5 % Δείκτης (2006 = - 100) - 100 -22 - 134 - 108 ΑΕ (% κέρδος επί της καθαρής λογιστικής αξίας των επενδύσεων) -9,6 % -3,1 % -16,8 % -12,3 % Δείκτης (2006 = - 100) - 100 -32 - 175 - 127 Πηγή: απαντήσεις στο ερωτηματολόγιο. (67) Η απόδοση των επενδύσεων («ΑΕ»), εκφραζόμενη ως ποσοστό κέρδους επί της καθαρής λογιστικής αξίας των επενδύσεων, ακολούθησε ευρέως την τάση της κερδοφορίας. Αυξήθηκε από το επίπεδο του - 9,6 % το 2006 σε - 3,1 % το 2007. Μειώθηκε σε - 16,8 % το 2008 και αυξήθηκε εκ νέου την ΠΕΕ σε - 12,3 %. Συνολικά, η απόδοση των επενδύσεων παρέμεινε αρνητική και μειώθηκε κατά 2,7 ποσοστιαίες μονάδες κατά την εξεταζόμενη περίοδο. δ) Ταμειακή ροή και ικανότητα άντλησης κεφαλαίων (68) Η καθαρή ταμειακή ροή από τις δραστηριότητες λειτουργίας ήταν αρνητική, ανερχόμενη σε - 18,5 εκατ. ευρώ το 2006. Βελτιώθηκε ουσιαστικά το 2007 όταν έγινε θετική, ανερχόμενη σε 19,5 εκατ. ευρώ, αλλά μειώθηκε δραματικά το 2008 (- 42 εκατ. ευρώ) προτού να καταλήξει στην αρνητική τιμή των - 11 εκατ. ευρώ κατά την ΠΕΕ. Συνολικά, η ταμειακή ροή βελτιώθηκε κατά την εξεταζόμενη περίοδο παρά το γεγονός ότι παρέμεινε αρνητική. (69) Δεν υπήρξαν ενδείξεις ότι ο ενωσιακός κλάδος παραγωγής συνάντησε δυσκολίες στην άντληση κεφαλαίων, κυρίως λόγω του γεγονότος ότι ορισμένοι από τους παραγωγούς περιλαμβάνονται σε μεγαλύτερες ομάδες. Πίνακας 16 Δείγμα 2006 2007 2008 ΠΕΕ Ταμειακή ροή (EUR) -18 453 130 19 478 426 -42 321 103 -11 038 129 Δείκτης (2006 = 100) - 100 206 - 229 -60 Πηγή: απαντήσεις στο ερωτηματολόγιο. ε) Επενδύσεις (70) Οι ετήσιες επενδύσεις των εταιρειών του δείγματος στην παραγωγή του ομοειδούς προϊόντος μειώθηκαν κατά 34 % μεταξύ 2006 και 2007, κατά επιπλέον 59 ποσοστιαίες μονάδες μεταξύ 2007 και 2008 και, στη συνέχεια, μειώθηκαν ελαφρά κατά την ΠΕΕ σε σχέση με το 2008. Συνολικά, οι επενδύσεις μειώθηκαν κατά 96 % την εξεταζόμενη περίοδο. Η εν λόγω απότομη μείωση των επενδύσεων μπορεί να αιτιολογηθεί εν μέρει από το γεγονός ότι το 2006 και το 2007 τέθηκαν σε λειτουργία νέες γραμμές παραγωγής με σκοπό την αύξηση της ικανότητας. Πίνακας 17 Δείγμα 2006 2007 2008 ΠΕΕ Καθαρές επενδύσεις (EUR) 98 398 284 64 607 801 6 537 577 4 298 208 Δείκτης (2006 = 100) 100 66 7 4 Πηγή: απαντήσεις στο ερωτηματολόγιο. (71) Το χαμηλό επίπεδο επενδύσεων το 2008 και την ΠΕΕ θεωρείται ότι είναι το αποτέλεσμα της τρέχουσας επισφαλούς χρηματοοικονομικής κατάστασης του ενωσιακού κλάδου παραγωγής. 5. Συμπέρασμα για την κατάσταση του ενωσιακού κλάδου παραγωγής (72) Σύμφωνα με την ανάλυση των μακροοικονομικών στοιχείων, οι παραγωγοί της Ένωσης μείωσαν την παραγωγή και τις πωλήσεις τους κατά την εξεταζόμενη περίοδο. Παρά το γεγονός ότι η διαπιστωμένη μείωση δεν ήταν δραματική ως έχει, πρέπει να εξεταστεί στο πλαίσιο της αυξημένης ζήτησης μεταξύ του 2006 και της ΠΕΕ που είχε ως αποτέλεσμα τη μείωση του μεριδίου αγοράς των παραγωγών της Ένωσης κατά 10 ποσοστιαίες μονάδες σε 75 %. (73) Παράλληλα, οι σχετικοί μικροοικονομικοί δείκτες επισημαίνουν σαφή επιδείνωση της οικονομικής κατάστασης των ενωσιακών παραγωγών του δείγματος. Η κερδοφορία και η απόδοση των επενδύσεων παρέμειναν αρνητικές και συνολικά μειώθηκαν περαιτέρω μεταξύ 2006 και ΠΕΕ. Η ταμειακή ροή, παρά τη συνολική θετική εξέλιξη, παρέμεινε επίσης αρνητική κατά την ΠΕΕ. (74) Με βάση τα ανωτέρω, συνάγεται προσωρινά το συμπέρασμα ότι ο ενωσιακός κλάδος παραγωγής υπέστη υλική ζημία κατά την έννοια του άρθρου 3 παράγραφος 5 του βασικού κανονισμού και ότι η κατάστασή του είναι πολύ ευάλωτη και εύθραυστη και πόρρω απέχει από τα επίπεδα που θα αναμενόταν, αν είχε ανακάμψει από τη ζημία που διαπιστώθηκε στην αρχική έρευνα. ΣΤ. ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΖΗΜΙΑΣ 1. Αντίκτυπος του προβλεπόμενου όγκου των εισαγωγών και επίδραση στις τιμές σε περίπτωση κατάργησης των μέτρων (75) Όπως συνάγεται στην αιτιολογική σκέψη 38, οι παραγωγοί-εξαγωγείς στη ΛΔΚ έχουν μεγάλη πλεονάζουσα παραγωγική ικανότητα και σαφείς δυνατότητες να αυξήσουν τον όγκο των εξαγωγών στην αγορά της Ένωσης. (76) Οι τιμές εξαγωγής CIF σε τρίτες χώρες του PET, καταγωγής ΛΔΚ, ήταν χαμηλότερες από τη μέση τιμή του ενωσιακού κλάδου την ΠΕΕ. Σημειώνεται ότι η διαφορά δεν ήταν σημαντική και δεδομένου ότι οι εισαγωγές αυτές υπόκεινται σε συμβατικό τελωνειακό δασμό και σε ορισμένες επιβαρύνσεις μετά την εισαγωγή, δεν θα είχαν πραγματοποιηθεί σε χαμηλότερες τιμές από τις τιμές του ενωσιακού κλάδου παραγωγής την ΠΕΕ. Ωστόσο, πρέπει να υπογραμμισθεί ότι οι πληροφορίες από την παράλληλη διαδικασία κατά των επιδοτήσεων που αναφέρθηκε στην αιτιολογική σκέψη 6 δείχνουν ότι οι τιμές του ενωσιακού κλάδου παραγωγής την ΠΕΕ συμπιέστηκαν σημαντικά από τις επιδοτούμενες εισαγωγές από το Ιράν, το Πακιστάν και τα ΗΑΕ. Επομένως, το γεγονός ότι δεν υπήρξαν στην πραγματικότητα τιμές χαμηλότερες από της ΕΕ την ΠΕΕ δεν σημαίνει ότι, αν ξαναρχίσουν οι εισαγωγές από τη ΛΔΚ, τα επίπεδα των τιμών τους δεν θα είναι ζημιογόνα. (77) Πράγματι, μια σύγκριση των πραγματικών τιμών εισαγωγής από τη ΛΔΚ με το μη ζημιογόνο επίπεδο τιμών έδειξε ότι οι εισαγωγές από τη ΛΔΚ θα γίνονταν σε τιμές χαμηλότερες από τις (μη ζημιογόνες) τιμές του ενωσιακού κλάδου παραγωγής. Επομένως, εφόσον δεν υπάρχουν δασμοί αντιντάμπινγκ στις εισαγωγές καταγωγής ΛΔΚ, τυχόν αύξηση του όγκου των εισαγωγών από τη ΛΔΚ που αποτελούν ενδεχομένως αντικείμενο ντάμπινγκ θα ασκούσε μια ακόμη μεγαλύτερη πίεση στις τιμές του ενωσιακού κλάδου και θα προκαλούσε ζημία. (78) Επιπλέον, δεδομένου ότι η υπάρχουσα πλεονάζουσα ικανότητα για το PET στη ΛΔΚ, σε συνδυασμό με το γεγονός ότι οι εξαγωγείς στη ΛΔΚ κατά πάσα πιθανότητα θα προσπαθήσουν να επανακτήσουν τα χαμένα μερίδια αγοράς τους, η κατάργηση των μέτρων θα οδηγήσει πιθανότατα σε χαμηλότερες τιμές εξαγωγών. Αυτό αναμένεται να ενισχύσει την πίεση στις τιμές και, όπως αναμένεται, θα επηρεάσει επίσης αρνητικά την ήδη εύθραυστη κατάσταση του ενωσιακού κλάδου που έχει υποστεί υλικές ζημίες. (79) Αν και το αποτέλεσμα των εισαγωγών από τη ΛΔΚ στην τρέχουσα επισφαλή κατάσταση του ενωσιακού κλάδου παραγωγής ήταν περιορισμένο λόγω των χαμηλών επιπέδων εισαγωγών την εξεταζόμενη περίοδο, αυτό αναμένεται κατά πάσα πιθανότητα να αλλάξει σε περίπτωση που καταργηθούν τα μέτρα. Πράγματι, αν τα μέτρα καταργηθούν και ο ενωσιακός κλάδος έχει να αντιμετωπίσει αυξημένο όγκο εισαγωγών από την εν λόγω χώρα σε τιμές ντάμπινγκ, αυτό αναμένεται να οδηγήσει σε επιπλέον επιδείνωση της ήδη επισφαλούς χρηματοοικονομικής κατάστασης και σε περισσότερες απώλειες. 2. Συμπέρασμα όσον αφορά τη συνέχιση/επανάληψη της ζημίας (80) Επ’ αυτής της βάσεως, συνάγεται το συμπέρασμα ότι η κατάργηση των μέτρων κατά της ΛΔΚ θα οδηγήσει κατά πάσα πιθανότητα στην επανάληψη της ζημίας για τον ενωσιακό κλάδο παραγωγής. Ζ. ΣΥΜΦΕΡΟΝ ΤΗΣ ΕΝΩΣΗΣ (81) Σύμφωνα με το άρθρο 21 του βασικού κανονισμού, εξετάστηκε αν η διατήρηση των ισχυόντων μέτρων αντιντάμπινγκ θα ήταν αντίθετη προς τα συμφέροντα της Ένωσης συνολικά. Ο καθορισμός του συμφέροντος της Ένωσης βασίστηκε σε εκτίμηση όλων των εμπλεκόμενων συμφερόντων. Όλα τα ενδιαφερόμενα μέρη είχαν την ευκαιρία να γνωστοποιήσουν τις απόψεις τους σύμφωνα με το άρθρο 21 παράγραφος 2 του βασικού κανονισμού. (82) Θα πρέπει να γίνει υπόμνηση ότι, στην αρχική έρευνα, είχε θεωρηθεί ότι η θέσπιση μέτρων δεν αντίκειται στο συμφέρον της Ένωσης. Επιπλέον, το γεγονός ότι η παρούσα έρευνα αποτελεί επανεξέταση, δηλαδή αναλύει μια κατάσταση στην οποία έχουν ήδη εφαρμοσθεί μέτρα αντιντάμπινγκ, επιτρέπει την αξιολόγηση τυχόν αδικαιολόγητων αρνητικών επιπτώσεων που είχαν στα ενδιαφερόμενα μέρη τα ισχύοντα μέτρα αντιντάμπινγκ. (83) Επ’ αυτής της βάσεως, εξετάστηκε επίσης κατά πόσον, παρά τα συμπεράσματα σχετικά με την πιθανότητα επανάληψης ή συνέχισης του ζημιογόνου ντάμπινγκ, υπάρχουν επιτακτικοί λόγοι που θα οδηγούσαν στο συμπέρασμα ότι η διατήρηση μέτρων στη συγκεκριμένη περίπτωση αντίκειται στο συμφέρον της Ένωσης. 1. Συμφέρον του ενωσιακού κλάδου παραγωγής και άλλων ενωσιακών παραγωγών (84) Η συνέχιση των μέτρων αντιντάμπινγκ στις εισαγωγές από την οικεία χώρα αναμένεται να ενισχύσει τη δυνατότητα του ενωσιακού κλάδου παραγωγής να φτάσει σε ένα λογικό επίπεδο κερδοφορίας, επειδή θα βοηθούσε να αποτραπεί ο αποκλεισμός του ενωσιακού κλάδου από την αγορά μέσω σημαντικού όγκου εισαγωγών ντάμπινγκ από τη ΛΔΚ. Πράγματι, υπάρχει μεγάλη πιθανότητα ζημιογόνου ντάμπινγκ σε σημαντικό όγκο τον οποίο ο ενωσιακός κλάδος παραγωγής δεν θα μπορούσε να αντέξει. Ο ενωσιακός κλάδος παραγωγής αναμένεται, επομένως, να συνεχίσει να ωφελείται από τη διατήρηση των ισχυόντων μέτρων αντιντάμπινγκ. (85) Ομοίως, συνάγεται το συμπέρασμα ότι η διατήρηση μέτρων αντιντάμπινγκ κατά της ΛΔΚ είναι σαφώς προς το συμφέρον του ενωσιακού κλάδου παραγωγής και άλλων παραγωγών της Ένωσης. 2. Συμφέρον των μη συνδεδεμένων εισαγωγέων στην Ένωση (86) Όπως αναφέρεται ανωτέρω, μόνον ένας εισαγωγέας προσκόμισε ορισμένες πληροφορίες στο πλαίσιο της δειγματοληψίας. Ο εισαγωγέας αυτός αντιτάχθηκε σθεναρά στην τυχόν συνέχιση των μέτρων αν και δεν δήλωσε εισαγωγές από τη ΛΔΚ. Συνεπώς, συνάγεται το συμπέρασμα ότι η διατήρηση των μέτρων κατά των εισαγωγών από τη ΛΔΚ δεν θα έχει σημαντικό αντίκτυπο στις επιδόσεις του εν λόγω εισαγωγέα. (87) Κανένας άλλος εισαγωγέας δεν υπέβαλε σχετικές πληροφορίες. Δεδομένου ότι οι εισαγωγές από άλλες χώρες στις οποίες εφαρμόζονται σήμερα μέτρα αντιντάμπινγκ δεν σταμάτησαν και ότι υπάρχουν εισαγωγές από χώρες χωρίς μέτρα αντιντάμπινγκ (π.χ. Ομάν, ΗΠΑ, Βραζιλία), θεωρείται ότι οι εισαγωγείς μπορούν να συνεχίσουν να εφοδιάζονται από εναλλακτικές πηγές. (88) Λαμβάνοντας υπόψη ότι δεν υπάρχουν στοιχεία που να δείχνουν ότι τα ισχύοντα μέτρα επηρεάζουν σημαντικά τους εισαγωγείς, συνάγεται το συμπέρασμα ότι η συνέχιση των μέτρων δεν θα επηρεάσει τους εισαγωγείς της Ένωσης σε μεγάλο βαθμό. 3. Συμφέρον των προμηθευτών πρώτων υλών στην Ένωση (89) Τρεις προμηθευτές πρώτων υλών (δύο προμηθευτές PTA και ένας προμηθευτής MEG) συνεργάστηκαν στο πλαίσιο της έρευνας με την υποβολή των απαντήσεων στο ερωτηματολόγιο εντός της ταχθείσας προθεσμίας. Τα μέλη του προσωπικού που απασχολούνταν στις ευρωπαϊκές εγκαταστάσεις τους και εργάστηκαν για την παραγωγή PTA/MEG ήταν περίπου 700. (90) Οι συνεργαζόμενοι παραγωγοί PTA αντιπροσωπεύουν περίπου το 50 % των αγορών PTA των ενωσιακών παραγωγών του δείγματος. Οι παραγωγοί PTA εξαρτώνται σε μεγάλο βαθμό από την κατάσταση των παραγωγών PET που αποτελούν τους κύριους πελάτες τους. Οι χαμηλές τιμές του PET συνεπάγονται χαμηλότερες τιμές PTA και χαμηλότερα περιθώρια για τους παραγωγούς PTA. Συνεπώς, θεωρείται ότι η επιβολή των μέτρων στις εισαγωγές PET με πρακτική ντάμπινγκ θα ωφελούσε τους παραγωγούς PTA. (91) Όσον αφορά τον συνεργαζόμενο προμηθευτή MEG, το MEG αντιπροσωπεύει λιγότερο από το 10 % του συνολικού κύκλου εργασιών του. Διαπιστώνεται ότι όσον αφορά το MEG, το PET δεν αποτελεί τη μοναδική ή έστω τη σημαντικότερη πιθανή εφαρμογή και οι παραγωγοί MEG εξαρτώνται λιγότερο από την κατάσταση του κλάδου παραγωγής PET. Ωστόσο, οι δυσκολίες του κλάδου παραγωγής PET ενδέχεται να ασκήσουν περιορισμένη επίδραση στους προμηθευτές MEG, τουλάχιστον σε βραχυπρόθεσμη και μεσοπρόθεσμη βάση. (92) Λαμβάνοντας υπόψη τα ανωτέρω στοιχεία, συνάγεται το συμπέρασμα ότι η συνέχιση των μέτρων στις εισαγωγές από τη ΛΔΚ θα ήταν προς το συμφέρον των προμηθευτών πρώτων υλών. 4. Συμφέρον των χρηστών (93) Το PET που υπόκειται στην εν λόγω διαδικασία (δηλαδή με αριθμό ιξώδους 78 ml/g ή μεγαλύτερο, για φιάλες) χρησιμοποιείται κυρίως στην παραγωγή φιαλών για νερό και άλλα ποτά. Αναπτύσσεται η χρήση του για την παραγωγή άλλων συσκευασιών (στερεά τρόφιμα ή απορρυπαντικά) και φύλλων, αλλά παραμένει σχετικά περιορισμένη. Οι φιάλες PET παράγονται σε δύο στάδια: i) πρώτα δημιουργείται το προδιαμόρφωμα με έγχυση του ΡΕΤ σε μήτρα και ii) στη συνέχεια το προδιαμόρφωμα θερμαίνεται και υποβάλλεται σε φύσημα για να μετατραπεί σε φιάλη. Η παραγωγή μπορεί να αποτελεί ολοκληρωμένη διαδικασία (δηλαδή η ίδια εταιρεία αγοράζει το PET, παράγει το προδιαμόρφωμα και το υποβάλλει σε φύσημα για να μετατραπεί σε φιάλη) ή να περιορίζεται στο δεύτερο στάδιο (φύσημα του προδιαμορφώματος για να μετατραπεί σε φιάλη). Τα προδιαμορφώματα μπορούν να μεταφέρονται σχετικά εύκολα διότι είναι μικρά και πυκνά, ενώ οι άδειες φιάλες είναι ασταθείς και λόγω του μεγέθους τους η μεταφορά τους είναι ιδιαίτερα δαπανηρή. (94) Οι φιάλες PET γεμίζονται με νερό και/ή άλλα ποτά από τις εταιρείες εμφιάλωσης («εμφιαλωτές»). Οι εταιρείες εμφιάλωσης δραστηριοποιούνται συχνά στον επιχειρηματικό κλάδο του PET είτε με ολοκληρωμένες διαδικασίες παραγωγής φιαλών είτε με συμφωνίες ανάθεσης της επεξεργασίας («tolling agreements») σε υπεργολάβους μετατροπείς και/ή παραγωγούς φιαλών για λογαριασμό των οποίων διαπραγματεύονται την τιμή PET με τον παραγωγό (soft tolling) ή ακόμα και αγοράζουν το PET για τις δικές τους φιάλες (hard tolling). (95) Συνεπώς, μπορούν να διακριθούν δύο ομάδες χρηστών: - μετατροπείς και/ή παραγωγοί φιαλών, που αγοράζουν το PET άμεσα από τους παραγωγούς, το μετατρέπουν σε προδιαμορφώματα (ή φιάλες) και το μεταπωλούν για περαιτέρω επεξεργασία (ή πλήρωση), και - εμφιαλωτές, που αγοράζουν το PET για τους υπεργολάβους παραγωγούς/μετατροπείς φιαλών (hard tolling) ή που διαπραγματεύονται την τιμή με την οποία ο υπεργολάβος μετατροπέας και/ή παραγωγός φιαλών θα προμηθευτεί το PET (soft tolling). (96) Ήρθαν σε επαφή με πάνω από 70 χρήστες στο πλαίσιο αυτής της έρευνας, αλλά μόνο επτά από αυτούς (μετατροπείς και εμφιαλωτές) αποφάσισαν να συνεργαστούν συμπληρώνοντας το ερωτηματολόγιο. (97) Διαπιστώθηκε ότι οι συνεργαζόμενοι χρήστες εισήγαγαν μόνο αμελητέες ποσότητες PET από την οικεία χώρα και το προμηθεύονταν κυρίως από τους παραγωγούς της Ένωσης και/ή από άλλες χώρες. (98) Δεδομένου ότι εξακολουθούν να υπάρχουν εναλλακτικές πηγές ανεφοδιασμού και ότι οι χρήστες επί του παρόντος εισήγαγαν μόνο πολύ περιορισμένους όγκους του εν λόγω προϊόντος από τη ΛΔΚ, συνάγεται το συμπέρασμα ότι η συνέχιση των μέτρων κατά των εισαγωγών από τη ΛΔΚ δεν θα έχει σημαντικές αρνητικές επιπτώσεις στους χρήστες της Ένωσης. (99) Μετά την κοινοποίηση των ουσιωδών πραγματικών περιστατικών και του σκεπτικού βάσει των οποίων επρόκειτο να προταθεί ότι τα υφιστάμενα μέτρα πρέπει να διατηρηθούν, ορισμένα ενδιαφερόμενα μέρη, κυρίως χρήστες υπέβαλαν τις παρατηρήσεις τους. (100) Οι ενωσιακοί παραγωγοί που ζήτησαν την επανεξέταση βασικά συμφώνησαν με τα πορίσματα της έρευνας και, ιδίως, με τα συμπεράσματα όσον αφορά το ενωσιακό συμφέρον. (101) Από την άλλη πλευρά, επτά χρήστες και μία ένωση χρηστών αντιτάχθηκαν κάθετα στην εκ νέου επιβολή των υφιστάμενων μέτρων αντιντάμπινγκ, ισχυριζόμενοι ότι τα πορίσματα της Ένωσης όσον αφορά το ενωσιακό συμφέρον παρουσιάζουν σοβαρές ελλείψεις και ανακρίβειες. Ωστόσο, δεν τεκμηρίωσαν επιπλέον τους ισχυρισμούς τους. (102) Δεδομένης της έλλειψης αποδείξεων που θα μπορούσαν να υποστηρίζουν τους ισχυρισμούς όσον αφορά την ισχυριζόμενη ανακρίβεια των πορισμάτων της Επιτροπής, αυτοί οι ισχυρισμοί απορρίπτονται ως αβάσιμοι. (103) Μετά την κοινοποίηση, ο συνεργαζόμενος εισαγωγέας τάχθηκε επίσης σθεναρά κατά της εκ νέου επιβολής των μέτρων. (104) Αυτό το ενδιαφερόμενο μέρος ισχυρίστηκε ότι η Επιτροπή δεν έλαβε κατάλληλα υπόψη το συμφέρον των χρηστών PET, οι οποίοι, όπως ισχυρίζονται, θα πληγούν από οποιαδήποτε αύξηση της τιμής PET καθώς δεν θα είναι σε θέση να μετακυλήσουν τυχόν αύξηση του κόστους. (105) Σε αυτό το πλαίσιο, σημειώνεται ότι αυτό το ενδιαφερόμενο μέρος δεν κατάφερε να καταδείξει με ποιο τρόπο, στην πράξη, η διατήρηση των ήδη υπαρχόντων μέτρων θα μπορούσε να οδηγήσει σε τυχόν αύξηση της τιμής PET στην αγορά της Ένωσης και σε ποιο βαθμό. (106) Επαναλαμβάνεται επίσης ότι, δεδομένης της σχετικά περιορισμένης συνεργασίας των χρηστών σε αυτή την έρευνα, δεν υπάρχουν πληροφορίες στον φάκελο που να δείχνουν ότι η συνέχιση των μέτρων θα έχει δυσανάλογα αποτελέσματα στους χρήστες. (107) Συνεπώς, με βάση τις διαθέσιμες πληροφορίες, θεωρείται ότι η διατήρηση των μέτρων δεν θα έχει δυσανάλογα αρνητικά αποτελέσματα στο επίπεδο των τιμών PET στην ΕΕ και, ως εκ τούτου, απορρίπτεται ο ισχυρισμός για την αρνητική επίδραση στους χρήστες όπως προβλήθηκε από τον εισαγωγέα. (108) Το ίδιο ενδιαφερόμενο μέρος ισχυρίζεται ότι η Επιτροπή δεν κατάφερε να εξετάσει τον αντίκτυπο της συνέχισης των υφιστάμενων μέτρων στις εταιρείες συσκευασίας PET και ότι, συνεπώς, η ανάλυση του ενωσιακού συμφέροντος είναι ατελής και εσφαλμένη. (109) Επαναλαμβάνεται σε αυτό το πλαίσιο ότι, μετά την έναρξη της επανεξέτασης, παρουσιάστηκαν μόνο επτά χρήστες και οι διαθέσιμες πληροφορίες στο πλαίσιο αυτής της διαδικασίας δεν επέτρεψαν να αναλυθεί το συμφέρον αυτής της υποομάδας χρηστών της Ένωσης. (110) Οι παρατηρήσεις που υπέβαλαν μετά την κοινοποίηση, συμπεριλαμβανομένων των παρατηρήσεων από τις εταιρείες συσκευασίας, δεν ήταν (όπως αναφέρθηκε ανωτέρω στις αιτιολογικές σκέψεις 101 και 102 τεκμηριωμένες και δεν θα μπορούσαν να χρησιμοποιηθούν για εκτενέστερη ανάλυση αναφορικά με τον κλάδο συσκευασίας. 5. Συμπέρασμα σχετικά με το ενωσιακό συμφέρον (111) Λαμβάνοντας υπόψη όλους τους προαναφερόμενους παράγοντες, συνάγεται το συμπέρασμα ότι δεν υπάρχουν επιτακτικοί λόγοι κατά της διατήρησης των ισχυόντων μέτρων αντιντάμπινγκ. H. ΜΕΤΡΑ ΑΝΤΙΝΤΑΜΠΙΝΓΚ (112) Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η διατήρηση της ισχύος των υφιστάμενων μέτρων. Επίσης, τους δόθηκε προθεσμία εντός της οποίας θα μπορούσαν να υποβάλλουν τις παρατηρήσεις τους μετά την εν λόγω κοινοποίηση. Οι παρατηρήσεις και τα σχόλια ελήφθησαν δεόντως υπόψη, εφόσον κρίνεται δικαιολογημένο. (113) Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές PET, καταγωγής ΛΔΚ θα πρέπει να διατηρηθούν. Υπενθυμίζεται ότι αυτά τα μέτρα συνίστανται σε ειδικούς δασμούς. (114) Οι ατομικοί συντελεστές δασμού αντιντάμπινγκ σε επίπεδο εταιρείας που προσδιορίστηκαν στον παρόντα κανονισμό, εφαρμόζονται αποκλειστικά σε εισαγωγές του υπό εξέταση προϊόντος που κατασκευάζουν αυτές οι εταιρείες και, επομένως, από τις αναφερόμενες ειδικές νομικές οντότητες. Οι εισαγωγές του υπό εξέταση προϊόντος που κατασκευάζεται από κάθε άλλη εταιρεία, η οποία δεν κατονομάζεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που κατονομάζονται ρητώς, δεν μπορούν να τύχουν αυτών των συντελεστών και υπόκεινται στο δασμολογικό συντελεστή που ισχύει για «όλες τις άλλες εταιρείες». (115) Κάθε αίτηση για την εφαρμογή των ως άνω μεμονωμένων συντελεστών δασμού αντιντάμπινγκ (π.χ. λόγω αλλαγής επωνυμίας της οντότητας ή μετά τη συγκρότηση νέων οντοτήτων παραγωγής ή πωλήσεων) υποβάλλεται αμέσως στην Επιτροπή (12) μαζί με όλα τα σχετικά στοιχεία, ιδίως κάθε τροποποίηση των δραστηριοτήτων της εταιρείας που αφορούν την παραγωγή και τις εγχώριες και εξαγωγικές πωλήσεις που συνδέεται π.χ. με αυτήν την αλλαγή επωνυμίας ή τη μεταβολή των οντοτήτων παραγωγής και πωλήσεων. Εάν ενδείκνυται, τότε ο κανονισμός θα τροποποιείται ανάλογα, με την επικαιροποίηση του καταλόγου των εταιρειών, οι οποίες υποβάλλονται σε ατομικό συντελεστή δασμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές τερεφθαλικού πολυαιθυλενίου με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, υπαγόμενου επί του παρόντος στον κωδικό ΣΟ 39076020, καταγωγής Λαϊκής Δημοκρατίας της Κίνας. 2. Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1 και κατασκευάζονται από τις εταιρείες που απαριθμούνται κατωτέρω, καθορίζεται ως εξής: Χώρα Εταιρεία Δασμός αντιντάμπινγκ (EUR/τόνο) Πρόσθετος κωδικός TARIC ΛΔΚ Sinopec Yizheng Chemical Fibre Company Ltd 184 A505 Changzhou Worldbest Radici Co. Ltd 0 A506 Jiangyin Xingye Plastic Co. Ltd 157 A507 Far Eastern Industries Shanghai Ltd 22 A508 Yuhua Polyester Co. Ltd of Zhuhai 184 A509 Jiangyin Chengsheng New Packing Material Co., Ltd 45 A510 Guangdong Kaiping Polyester Enterprises Group Co. and Guangdong Kaiping Chunhui Co. Ltd 184 A511 Yibin Wuliangye Group Push Co., Ltd (Sichuan) and Yibin Wuliangye Group Import & Export Co., Ltd (Sichuan) 184 A512 Hubei Changfeng Chemical Fibres Industry Co. Ltd 151 A513 Όλες οι άλλες εταιρείες 184 A999 3. Σε περίπτωση που τα αγαθά υπέστησαν φθορά πριν από τη θέση τους σε ελεύθερη κυκλοφορία και, επομένως, η καταβληθείσα ή καταβλητέα τιμή υπολογίζεται κατ’ αναλογία για τον προσδιορισμό της δασμολγητέας αξίας σύμφνα με το άρθρο 145 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (13), το ποσό του δασμού αντιντάμπινγκ, υπολογιζόμενο σύμφωνα με την παράγραφο 2, μειώνεται κατά ένα ποσοστό που αντστοιχεί στην αναλογική κατανομή της πράγματι καταβληθείσας ή καταβλητέας τιμής. 4. Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Ο παρών κανονισμός αρχίζει να ισχύει την επομένη ης δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Νοεμβρίου 2010.

Εμπορικές πράξεις

Εμπορική νομοθεσία

Χημική βιομηχανία

Αθέμιτος ανταγωνισμός

Προστασία των συναλλαγών


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1325/2011 ΤΗΣ ΕΠΙΤΡΟΠΉΣ της 16ης Δεκεμβρίου 2011 για την τροποποίηση του εκτελεστικού κανονισμού (ΕΕ) αριθ. 543/2011 όσον αφορά την ποσότητα ενεργοποίησης των πρόσθετων δασμών για τα αχλάδια, τα λεμόνια, τα μήλα και τα κολοκύθια Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 143 στοιχείο β), σε συνδυασμό με το άρθρο 4, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2) προβλέπει την επιτήρηση των εισαγωγών των προϊόντων που απαριθμούνται στο παράρτημα XVIII. Η επιτήρηση αυτή διενεργείται σύμφωνα με τους κανόνες που ορίζονται στο άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3). (2) Για τους σκοπούς του άρθρου 5 παράγραφος 4 της συμφωνίας για τη γεωργία (4), η οποία συνήφθη στο πλαίσιο των πολυμερών εμπορικών διαπραγματεύσεων του Γύρου της Ουρουγουάης και βάσει των τελευταίων διαθέσιμων στοιχείων για το 2008, το 2009 και το 2010, θα πρέπει να προσαρμοστεί η ποσότητα ενεργοποίησης των πρόσθετων δασμών για τα αχλάδια, τα λεμόνια, τα μήλα και τα κολοκύθια. (3) Ως εκ τούτου, θα πρέπει να τροποποιηθεί ο κανονισμός (ΕΕ) αριθ. 543/2011 αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVIII του κανονισμού (ΕΕ) αριθ. 543/2011 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Δεκεμβρίου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Ιανουαρίου 2011 η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας (2011/12/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (1), και ιδίως τα άρθρα 2 και 3, Έχοντας υπόψη την απόφαση 2006/972/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ιδέες» με το οποίο τίθεται σε εφαρμογή το 7ο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (2), και ιδίως το άρθρο 4 παράγραφοι 2 και 3, Εκτιμώντας τα ακόλουθα: (1) Το Ευρωπαϊκό Συμβούλιο Έρευνας (ΕΣΕ) ιδρύθηκε με την απόφαση 2007/134/ΕΚ της Επιτροπής (3). (2) Σύμφωνα με το ειδικό πρόγραμμα «Ιδέες», διενεργήθηκε ανεξάρτητη εξέταση των δομών και μηχανισμών του ΕΣΕ, με κριτήρια την επιστημονική αριστεία, την αυτοτέλεια, την αποδοτικότητα και τη διαφάνεια, και με πλήρη συμμετοχή του Επιστημονικού Συμβουλίου. Η επιτροπή εξέτασης εισηγήθηκε ορισμένες προσαρμογές προκειμένου να διασφαλισθεί ένα αποτελεσματικότερο Ευρωπαϊκό Συμβούλιο Έρευνας και μια συνεκτική παρουσίαση των δραστηριοτήτων του ΕΣΕ στους εμπλεκόμενους παράγοντες. (3) Με βάση την εξέταση και συνεκτιμώντας τη φιλοδοξία να καταστεί το ΕΣΕ πλήρως βιώσιμο, η ανακοίνωση της Επιτροπής στο Συμβούλιο και το Ευρωπαϊκό Κοινοβούλιο: «Το Ευρωπαϊκό Συμβούλιο Έρευνας - η πρόκληση της παγκοσμίου κλάσεως αριστείας» (4) θέτει τους στόχους για τη δεύτερη φάση της ανάπτυξης του ΕΣΕ. Η εν λόγω ανακοίνωση περιλαμβάνει σειρά συγκεκριμένων δράσεων για τη βελτίωση της λειτουργίας του ΕΣΕ προκειμένου να εξασφαλιστεί η αποτελεσματική και αποδοτική εφαρμογή του ειδικού προγράμματος «Ιδέες». (4) Με βάση την υπόψη ανακοίνωση, απαιτείται να διασφαλισθεί μια ενιαία, σαφής και διαφανής προοπτική και η απρόσκοπτη σύνδεση μεταξύ της στρατηγικής του ΕΣΕ και της επιχειρησιακής εφαρμογής του, όπου εκφράζονται οι δραστηριότητες τόσο του Εκτελεστικού Οργανισμού του Ευρωπαϊκού Συμβουλίου Έρευνας (ΕΟΕΣΕ), που ιδρύθηκε με την απόφαση 2008/37/ΕΚ της Επιτροπής (5), όσο και του Επιστημονικού Συμβουλίου, και να αναπτυχθεί και να εφαρμοσθεί μια συνεκτική και ολοκληρωμένη επικοινωνιακή στρατηγική. (5) Προκειμένου να αναγνωριστεί η προσωπική δέσμευση των μελών του Επιστημονικού Συμβουλίου και ιδιαίτερα του προέδρου και των αντιπροέδρων, ενδείκνυται η καθιέρωση αμοιβής για την παρουσία τους στις συνεδριάσεις της ολομέλειας του Επιστημονικού Συμβουλίου. Η αμοιβή πρέπει να αντικατοπτρίζει τις αρμοδιότητές τους και να καθορίζεται συγκριτικά με παρόμοιες διατάξεις που ισχύουν σε παρόμοιες οντότητες των κρατών μελών. Ενδείκνυται επίσης να προβλεφθεί η χρηματοδότηση της μόνιμης επιτροπής επιλογής, που είναι επιφορτισμένη με την επιλογή των μελλοντικών μελών του Επιστημονικού Συμβουλίου. (6) Απαιτείται να συνεχισθούν οι ρυθμίσεις για τη στήριξη του προέδρου και των αντιπροέδρων του Επιστημονικού Συμβουλίου σε τοπικό επίπεδο, προσφεύγοντας στον μηχανισμό χρηματοδότησης επιχορηγήσεων «Δράση συντονισμού και στήριξης» του εβδόμου προγράμματος-πλαισίου. (7) Η διάρκεια της θητείας των ιδρυτικών μελών του Επιστημονικού Συμβουλίου λήγει την 1η Φεβρουαρίου 2011 και απαιτείται η σταδιακή ανανέωσή του όπως προβλέπεται στο άρθρο 4 παράγραφος 6 της απόφασης 2007/134/ΕΚ. Η επιλογή των νέων μελών πραγματοποιήθηκε με τη βοήθεια ανεξάρτητης επιτροπής επιλογής και σύμφωνα με τις διατάξεις τοθ άρθρου 4 παράγραφος 4 της απόφασης 2007/134/ΕΚ, συμπεριλαμβανομένης και έκθεσης στο Κοινοβούλιο και στο Συμβούλιο. Η ως άνω επιτροπή διατύπωσε συστάσεις για τη σταδιακή ανανέωση του Επιστημονικού Συμβουλίου, οι οποίες έγιναν δεκτές. (8) Συνεπώς, πρέπει να τροποποιηθεί αναλόγως η απόφαση 2007/134/ΕΚ, ΑΠΟΦΑΣΙΖΕΙ: Άρθρο 1 Η απόφαση 2007/134/ΕΚ τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Ίδρυση Ιδρύεται, για την περίοδο από τη 2α Φεβρουαρίου 2007 έως τις 31 Δεκεμβρίου 2013, το Ευρωπαϊκό Συμβούλιο Έρευνας με σκοπό την υλοποίηση του ειδικού προγράμματος “Ιδέες”. Το Ευρωπαϊκό Συμβούλιο Έρευνας απαρτίζεται από ένα Επιστημονικό Συμβούλιο και από τον Εκτελεστικό Οργανισμό του Ευρωπαϊκού Συμβουλίου Έρευνας όπως ιδρύθηκε με την απόφαση 2008/37/ΕΚ της Επιτροπής (6). 2) Στο άρθρο 3 προστίθεται η ακόλουθη παράγραφος 3: «3. Το Επιστημονικό Συμβούλιο και ο Εκτελεστικός Οργανισμός του Ευρωπαϊκού Συμβουλίου Έρευνας συνεργάζονται για να διασφαλίσουν τη συνεκτική και αποτελεσματική εφαρμογή του ειδικού προγράμματος “Ιδέες” και τη στενή σύνδεση των επιστημονικών και διοικητικών πτυχών των δραστηριοτήτων του ΕΣΕ. Στην εν λόγω συνεργασία συγκαταλέγεται η συνεκτική δημοσιοποίηση των δραστηριοτήτων του ΕΣΕ, μέσω της δημιουργίας κοινού ιστοτόπου που καλύπτει τις διάφορες πτυχές των δραστηριοτήτων του ΕΣΕ.» 3) Το άρθρο 4 τροποποιείται ως εξής: α) Η παράγραφος 4 αντικαθίσταται από το ακόλουθο κείμενο: «4. Τα μελλοντικά μέλη διορίζονται από την Επιτροπή βάσει των παραγόντων και των κριτηρίων του παραρτήματος I και κατόπιν ανεξάρτητης και διαφανούς διαδικασίας επιλογής, που καθορίζεται σε συμφωνία με το Επιστημονικό Συμβούλιο, η οποία περιλαμβάνει διαβούλευση με την επιστημονική κοινότητα και υποβολή έκθεσης στο Ευρωπαϊκό Κοινοβούλιο και στο Συμβούλιο. Ο διορισμός των μελλοντικών μελών δημοσιεύεται σύμφωνα με τον κανονισμό (ΕΚ) αριθ. 45/2001. Για τον σκοπό αυτόν μπορεί να συσταθεί μια υψηλού επιπέδου μόνιμη επιτροπή επιλογής από ανεξάρτητους εμπειρογνώμονες, η οποία λειτουργεί ως ομάδα εμπειρογνωμόνων με αμοιβές που καταβάλλονται από τον επιχειρησιακό προϋπολογισμό του ειδικού προγράμματος “Ιδέες”». β) Η παράγραφος 9 απαλείφεται. 4) Το άρθρο 5 τροποποιείται ως εξής: α) Η παράγραφος 4 αντικαθίσταται από το ακόλουθο κείμενο: «4. Το Επιστημονικό Συμβούλιο λογοδοτεί στην Επιτροπή, διατηρεί συνεχή και στενή επαφή με αυτή και με τον Εκτελεστικό Οργανισμό του Ευρωπαϊκού Συμβουλίου Έρευνας, και θεσπίζει κάθε αναγκαία ρύθμιση για το σκοπό αυτό.» β) Η παράγραφος 6 αντικαθίσταται από το ακόλουθο κείμενο: «6. Η Επιτροπή παρέχει κάθε πληροφορία και συνδρομή αναγκαία για το έργο του Επιστημονικού Συμβουλίου, ώστε αυτό να είναι σε θέση να λειτουργεί υπό συνθήκες αυτοτέλειας και ανεξαρτησίας. Για την παροχή διοικητικής ή συμβουλευτικής στήριξης του προέδρου και των αντιπροέδρων του Επιστημονικού Συμβουλίου σε τοπικό επίπεδο είναι δυνατόν να χρησιμοποιηθεί μια “Δράση συντονισμού και στήριξης” όπως προβλέπεται στο παράρτημα III της απόφασης αριθ. 1982/2006/ΕΚ.» γ) Προστίθεται η ακόλουθη παράγραφος 8: «8. Το Επιστημονικό Συμβούλιο διαθέτει πρόσβαση σε έγγραφα και δεδομένα που έχει στην κατοχή του ο Εκτελεστικός Οργανισμός του Ευρωπαϊκού Συμβουλίου Έρευνας σύμφωνα με τη διαδικασία που παρατίθεται στο παράρτημα III.» 5) Το άρθρο 6 τροποποιείται ως εξής: α) Οι παράγραφοι 3 και 4 αντικαθίστανται από το ακόλουθο κείμενο: «3. Το Επιστημονικό Συμβούλιο θεσπίζει τον εσωτερικό κανονισμό λειτουργίας του, ο οποίος περιλαμβάνει λεπτομερείς διατάξεις σχετικά με τις εκλογές που προβλέπονται στην παράγραφο 1 του παρόντος άρθρου, καθώς και κώδικα δεοντολογίας για την εμπιστευτικότητα, την αντιμετώπιση δυνητικών συγκρούσεων συμφερόντων και την επεξεργασία δεδομένων προσωπικού χαρακτήρα σύμφωνα με τον κανονισμό (ΕΚ) αριθ. 45/2001. 4. Το Επιστημονικό Συμβούλιο συνέρχεται σε σύνοδο ολομέλειας έως και πέντε φορές το χρόνο όπως απαιτείται για τους σκοπούς του έργου του. Η περίληψη των πρακτικών των συνόδων ολομελείας δημοσιεύεται στον ιστότοπο του ΕΣΕ.» β) Προστίθεται η ακόλουθη παράγραφος 6: «6. Το Επιστημονικό Συμβούλιο μπορεί να συστήσει, κατόπιν επιλογής μεταξύ των μελών του, μόνιμες επιτροπές, ομάδες εργασίας και άλλες ομάδες για την αντιμετώπιση ειδικών καθηκόντων του Επιστημονικού Συμβουλίου.» 6) Το άρθρο 8 αντικαθίσταται από το ακόλουθο κείμενο: «Άρθρο 8 Αμοιβές και δαπάνες συνεδριάσεων 1. Τα μέλη του Επιστημονικού Συμβουλίου αποζημιώνονται για την εκτέλεση των καθηκόντων τους με αμοιβή για τη συμμετοχή τους στις συνόδους ολομελείας του Επιστημονικού Συμβουλίου. Οι αμοιβές, τα οδοιπορικά και οι δαπάνες διαμονής επιβαρύνουν τον επιχειρησιακό προϋπολογισμό που διατίθεται στο ειδικό πρόγραμμα “Ιδέες”. Ο αμοιβές και οι σχετικοί κανόνες εφαρμογής παρατίθενται στο παράρτημα IV. 2. Όσον αφορά συνεδριάσεις εκτός των ολομελειών, ο Εκτελεστικός Οργανισμός του Ευρωπαϊκού Συμβουλίου Έρευνας επιστρέφει τα οδοιπορικά και, κατά περίπτωση, τις δαπάνες διαμονής των μελών του Επιστημονικού Συμβουλίου που είναι αναγκαίες για την εκτέλεση των δραστηριοτήτων τους, σύμφωνα με τους κανόνες της Επιτροπής για την αποζημίωση εξωτερικών εμπειρογνωμόνων (7). Με την επιφύλαξη προηγούμενης έγκρισης του Εκτελεστικού Οργανισμού του Ευρωπαϊκού Συμβουλίου Έρευνας, μπορούν επίσης να καλυφθούν τα οδοιπορικά και οι δαπάνες διαμονής που συνδέονται με άλλες συνεδριάσεις, απαραίτητες για την εκτέλεση του έργου του Επιστημονικού Συμβουλίου 7) Το παράρτημα II αντικαθίσταται από το παράρτημα της παρούσας απόφασης. 8) Προστίθενται τα παραρτήματα III και IV που παρατίθενται στο παράρτημα της παρούσας απόφασης. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 12 Ιανουαρίου 2011.

Ευρωπαϊκοί Οργανισμοί

Διεθείς οργανισμοί

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 17ης Μαΐου 2011 για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010 (2011/634/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφοι 3 και 4, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 25 Ιουνίου 2010, η διάσκεψη διαπραγμάτευσης, που συστάθηκε υπό την αιγίδα της συνδιάσκεψης των Ηνωμένων Εθνών για το εμπόριο και την ανάπτυξη, ενέκρινε το κείμενο της διεθνούς συμφωνίας για το κακάο του 2010 («συμφωνία»). (2) Η συμφωνία αποτέλεσε αντικείμενο διαπραγμάτευσης για να αντικαταστήσει τη διεθνή συμφωνία για το κακάο του 2001 («συμφωνία του 2001»), η οποία έχει παραταθεί μέχρι τις 30 Σεπτεμβρίου 2012. Η Ένωση συμμετέχει στη συμφωνία του 2001 και έχει ως εκ τούτου συμφέρον να υπογράψει και να συνάψει τη συμφωνία που πρόκειται να την αντικαταστήσει. (3) Η συμφωνία έχει υποβληθεί για υπογραφή από 1ης Οκτωβρίου 2010 μέχρι τις 30 Σεπτεμβρίου 2012 και οι πράξεις κύρωσης, αποδοχής ή έγκρισης μπορούν να κατατεθούν μέσα στο ίδιο χρονικό διάστημα. (4) Οι επιδιωκόμενοι από τη συμφωνία στόχοι εντάσσονται στο πλαίσιο της κοινής εμπορικής πολιτικής. (5) Θα πρέπει να υπογραφεί και να εφαρμοστεί προσωρινά η συμφωνία, εν αναμονή της ολοκλήρωσης των διαδικασιών σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της διεθνούς συμφωνίας για το κακάο του 2010 («συμφωνία») επιτρέπεται εξ ονόματος της Ευρωπαϊκής Ένωσης, με την επιφύλαξη της σύναψης της συμφωνίας αυτής. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης. Άρθρο 3 Η συμφωνία εφαρμόζεται προσωρινά (1), εν αναμονή της ολοκλήρωσης των διαδικασιών σύναψής της. Άρθρο 4 Η Ένωση κοινοποιεί στον Γενικό Γραμματέα του Οργανισμού Ηνωμένων Εθνών την πρόθεσή της να εφαρμόσει προσωρινά τη συμφωνία, βάσει του άρθρου 56 αυτής. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 17 Μαΐου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Ιουλίου 2011 σχετικά με τη λήψη έκτακτων μέτρων τα οποία εφαρμόζονται στους σπόρους μοσχόσιτου (τριγωνέλλας) και σε ορισμένους σπόρους και κουκιά που εισάγονται από την Αίγυπτο [κοινοποιηθείσα υπό τον αριθμό Ε(2011) 5000] (Κείμενο που παρουσιάζει ενδιαφέρον για τον ΕΟΧ) (2011/402/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i) και το άρθρο 53 παράγραφος 1 στοιχείο β) σημείο iii), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 καθορίζει τις γενικές αρχές που διέπουν τα τρόφιμα και τις ζωοτροφές γενικά, και ειδικότερα την ασφάλεια των τροφίμων και των ζωοτροφών, σε κοινοτικό και εθνικό επίπεδο. Προβλέπει έκτακτα μέτρα στις περιπτώσεις που είναι προφανές ότι τα τρόφιμα ή οι ζωοτροφές που έχει εισαχθεί από τρίτη χώρα είναι πιθανό να συνιστούν σοβαρό κίνδυνο για την υγεία του ανθρώπου, την υγεία των ζώων ή το περιβάλλον και ότι ο κίνδυνος αυτός δεν μπορεί να ελεγχθεί αποτελεσματικά με μέτρα που λαμβάνει(ουν) το(τα) οικείο(α) κράτος(η) μέλος(η). (2) Στις 22 Μαΐου 2011 η Γερμανία ανέφερε την εκδήλωση εστίας βακτηρίων Escherichia coli που παράγουν την τοξίνη Shiga (STEC), ορότυπος O104:H4, στο βόρειο τμήμα της χώρας. Σύμφωνα με επιδημιολογικές έρευνες και εργαστηριακές δοκιμασίες, η πηγή της επιμόλυνσης θα μπορούσε να αποδοθεί στην κατανάλωση σπόρων με φύτρο που είχαν παραχθεί σε εκμετάλλευση που βρίσκεται νοτίως του Αμβούργου. (3) Στις 15 Ιουνίου 2011 η Γαλλία ανέφερε την εκδήλωση εστίας στο Μπορντό της Γαλλίας, η οποία, σύμφωνα με τα προκαταρκτικά αποτελέσματα, προκλήθηκε από το ίδιο στέλεχος E. coli (βακτήρια Escherichia coli που παράγουν την τοξίνη Shiga (STEC), ορότυπος O104:H4) με αυτό που εντοπίστηκε στη Γερμανία. Όπως και στην περίπτωση της Γερμανίας, οι έρευνες δείχνουν ότι η εκδήλωση της εστίας ενδέχεται να προκλήθηκε από την κατανάλωση σπόρων με φύτρο. (4) Από περαιτέρω ενδείξεις προκύπτει ότι οι αποξηραμένοι σπόροι που χρησιμοποιούνται για την παραγωγή φυτρών θα μπορούσαν να είναι η αιτία για την εκδήλωση της εστίας στη Γερμανία και στη Γαλλία. Για να βεβαιωθεί σχετικά με την αιτία της επιμόλυνσης, η Επιτροπή ξεκίνησε διαδικασία ιχνηλάτησης την οποία συντονίζει η Ευρωπαϊκή Αρχή Ασφάλειας των Τροφίμων (EFSA) σε συνεννόηση με το Ευρωπαϊκό Κέντρο Πρόληψης και Ελέγχου Νόσων και την Παγκόσμια Οργάνωση Υγείας. Στις 5 Ιουλίου 2011 η EFSA δημοσίευσε την τελική της έκθεση. Σύμφωνα με την εν λόγω έκθεση, η σύγκριση των στοιχείων που προέκυψαν από τη διαδικασία ιχνηλάτησης όσον αφορά την εκδήλωση εστιών στη Γαλλία και στη Γερμανία οδήγησε στο συμπέρασμα ότι μια παρτίδα σπόρων μοσχόσιτου (τριγωνέλλας) οι οποίοι εισήχθησαν από την Αίγυπτο αποτελεί το πιθανότερο κοινό στοιχείο, μολονότι δεν μπορεί να αποκλειστεί ότι ενδέχεται να ενοχοποιούνται και άλλες παρτίδες. Λόγω των ενδεχόμενων σοβαρών επιπτώσεων που συνεπάγεται για την ανθρώπινη υγεία η έκθεση σε μια μικρή ποσότητα επιμολυσμένου υλικού και εξαιτίας της απουσίας στοιχείων σχετικά με την πηγή και τον τρόπο της επιμόλυνσης και της πιθανής διασταυρούμενης μόλυνσης, κρίνεται επί του παρόντος σκόπιμο να θεωρηθούν ύποπτες όλες οι παρτίδες του εξαγωγέα που έχει ταυτοποιηθεί. (5) Επιπλέον, η τρέχουσα διαδικασία ιχνηλάτησης υποστηρίζει την υπόθεση ότι οι εκδηλώσεις εστίας του βακτηρίου συνδέονται με και οφείλονται στην εισαγωγή σπόρων μοσχόσιτου οι οποίοι επιμολύνθηκαν κατά ή πριν από την εισαγωγή στην ΕΕ. Η επιμόλυνση των σπόρων από το στέλεχος O104:H4 του E. coli αντικατοπτρίζει μια διαδικασία παραγωγής που επέτρεπε την επιμόλυνση από περιττώματα ανθρώπινης και/ή ζωικής προέλευσης. Δεν έχει ακόμα προσδιοριστεί σε ποιο ακριβώς στάδιο της τροφικής αλυσίδας συνέβη αυτό ούτε είναι γνωστό εάν η κατάσταση έχει αποκατασταθεί στο μεταξύ. Πρόκειται να διενεργηθεί στα κράτη μέλη περαιτέρω μικροβιολογική δειγματοληψία για να συμπληρωθούν τα αποδεικτικά στοιχεία που έχουν προκύψει από επιδημιολογικές μελέτες όπως προβλέπεται στο άρθρο 8 της οδηγίας 2003/99/ΕΚ του Ευρωπαïoύ Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (2). (6) Σύμφωνα με την αρχή της προφύλαξης, είναι αναγκαίο να απαγορευθεί προσωρινά και η εισαγωγή όλων των σπόρων και κουκιών που εισάγονται από την Αίγυπτο, οι οποίο προσδιορίζονται στο παράρτημα, για να παρασχεθεί ο χρόνος που απαιτείται για την περαιτέρω αξιολόγηση της ασφάλειάς τους. Είναι προφανές ότι ενδέχεται να υπάρχουν σοβαρές επιπτώσεις για την ανθρώπινη υγεία από την έκθεση σε μικρή ποσότητα επιμολυσμένου υλικού που προέρχεται και από άλλους σπόρους και κουκιά και δεν υπάρχουν επακριβείς πληροφορίες όσον αφορά τον ακριβή τόπο καταγωγής στην Αίγυπτο ούτε τον τρόπο επιμόλυνσης καθώς και πιθανής διασταυρούμενης μόλυνσης. (7) Επομένως, είναι σκόπιμο να ληφθούν, στο επίπεδο της Ευρωπαϊκής Ένωσης, ορισμένα έκτακτα μέτρα προφύλαξης ούτως ώστε να διασφαλιστεί ότι τα κράτη μέλη θα λάβουν όλα τα αναγκαία μέτρα για την απόσυρση, αρχικά, από την αγορά της ΕΕ όλων των παρτίδων σπόρων μοσχόσιτου που εισήχθησαν από την Αίγυπτο κατά την περίοδο 2009 - 2011, οι οποίες αναφέρονται στις κοινοποιήσεις του συστήματος έγκαιρης προειδοποίησης για τα τρόφιμα και τις ζωοτροφές που συνδέονται με τη διαδικασία ιχνηλάτησης, με σκοπό τη λήψη δείγματος από αυτές και, στη συνέχεια, την καταστροφή τους, καθώς και για την προσωρινή αναστολή της εισαγωγής από την Αίγυπτο κάθε είδους σπόρων και κουκιών όπως καθορίζονται στο παράρτημα της παρούσας απόφασης. (8) Για να δοθεί στις αρμόδιες αρχές της Αιγύπτου ο χρόνος που απαιτείται για να αντιδράσουν και να εξετάσουν τη λήψη κατάλληλων μέτρων διαχείρισης του κινδύνου, η προσωρινή αναστολή των εισαγωγών πρέπει να ισχύει τουλάχιστον έως τις 31 Οκτωβρίου 2011. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων. ΕΞΕΔΩΣΕ ΤΗΝ ΠΑΡΟΥΣΑ ΕΚΤΕΛΕΣΤΙΚΗ ΑΠΟΦΑΣΗ: Άρθρο 1 Τα κράτη μέλη λαμβάνουν κάθε αναγκαίο μέτρο για να εξασφαλίσουν την απόσυρση από την αγορά και την καταστροφή όλων των παρτίδων σπόρων μοσχόσιτου (τριγωνέλλας) που εισήχθησαν από την Αίγυπτο κατά την περίοδο 2009 - 2011, οι οποίες αναφέρονται στις κοινοποιήσεις του συστήματος έγκαιρης προειδοποίησης για τα τρόφιμα και τις ζωοτροφές και συνδέονται με τη διαδικασία ιχνηλάτησης. Σύμφωνα με το άρθρο 8 της οδηγίας 2003/99/ΕΚ λαμβάνεται δείγμα από τις εν λόγω παρτίδες. Άρθρο 2 Απαγορεύεται έως τις 31 Οκτωβρίου 2011 η θέση σε ελεύθερη κυκλοφορία στην ΕΕ σπόρων και κουκιών από την Αίγυπτο που προσδιορίζονται στο παράρτημα. Άρθρο 3 Τα μέτρα που ορίζει η παρούσα απόφαση επαναξιολογούνται σε τακτική βάση με γνώμονα τις εγγυήσεις που παρέχει η Αίγυπτος, τα αποτελέσματα των αναλυτικών δοκιμασιών και των ερευνών που διενεργούν τα κράτη μέλη. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 6 Ιουλίου 2011.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΟΔΗΓΊΑ 2011/17/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 9ης Μαρτίου 2011 για την κατάργηση των οδηγιών του Συμβουλίου 71/317/ΕΟΚ, 71/347/ΕΟΚ, 71/349/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ σχετικά με τη μετρολογία (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Οι πολιτικές της Ένωσης για τη βελτίωση της νομοθεσίας υπογραμμίζουν τη σημασία της απλοποίησης της εθνικής και της ενωσιακής νομοθεσίας ως βασικού στοιχείου για τη βελτίωση της ανταγωνιστικότητας των επιχειρήσεων και για την επίτευξη των στόχων της ατζέντας της Λισαβόνας. (2) Ορισμένα όργανα μέτρησης διέπονται από συγκεκριμένες οδηγίες που θεσπίστηκαν βάσει της οδηγίας 71/316/ΕΟΚ του Συμβουλίου, της 26ης Ιουλίου 1971, περί προσεγγίσεως των νομοθεσιών των κρατών μελών των σχετικών με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου (3), η οποία αναδιατυπώθηκε με την οδηγία 2009/34/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου (4). (3) Οι οδηγίες 71/317/ΕΟΚ του Συμβουλίου, της 26ης Ιουλίου 1971, περί προσεγγίσεως των νομοθεσιών των κρατών μελών των αναφερομένων στα παραλληλεπίπεδα σταθμά μέσης ακριβείας από 5 έως 50 χιλιόγραμμα και στα κυλινδρικά σταθμά μέσης ακριβείας από 1 γραμμάριο έως 10 χιλιόγραμμα (5), 71/347/ΕΟΚ του Συμβουλίου, της 12ης Οκτωβρίου 1971, περί προσεγγίσεως των νομοθεσιών των κρατών μελών των σχετικών με τις μετρήσεις της μάζας εκατολίτρου των δημητριακών (6), 71/349/ΕΟΚ του Συμβουλίου, της 12ης Οκτωβρίου 1971, περί προσεγγίσεως των νομοθεσιών των κρατών μελών των σχετικών με την καταμέτρηση της χωρητικότητας των δεξαμενών των πλωτών μέσων (7), 74/148/ΕΟΚ του Συμβουλίου, της 4ης Μαρτίου 1974, περί προσεγγίσεως των νομοθεσιών των κρατών μελών των σχετικών με τα σταθμά 1 μγρ έως 50 χγρ ακριβείας ανωτέρας της μέσης ακριβείας (8), 75/33/ΕΟΚ του Συμβουλίου, της 17ης Δεκεμβρίου 1974, περί προσεγγίσεως των νομοθεσιών των κρατών μελών των αναφερομένων στους μετρητές ψυχρού ύδατος (9), 76/765/ΕΟΚ του Συμβουλίου, της 27ης Ιουλίου 1976, περί της προσεγγίσεως των νομοθεσιών των κρατών μελών των αναφερομένων στα αλκοολόμετρα και αραιόμετρα αλκοόλης (10), 86/217/ΕΟΚ του Συμβουλίου, της 26ης Μαΐου 1986, για την προσέγγιση των νομοθεσιών των κρατών μελών σχετικά με τα πιεσόμετρα για ελαστικά αυτοκινήτων οχημάτων (11), οι οποίες εγκρίθηκαν δυνάμει της οδηγίας 71/316/ΕΟΚ, είναι παρωχημένες από τεχνικής άποψης, δεν αντικατοπτρίζουν την εξέλιξη στις τεχνολογίες μέτρησης ή αφορούν όργανα που δεν αναπτύσσονται τεχνολογικά και χρησιμοποιούνται όλο και λιγότερο. Επιπλέον, οι εθνικές διατάξεις επιτρέπεται να εφαρμόζονται παράλληλα με τις ενωσιακές διατάξεις. (4) Ενώ η οδηγία 76/766/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στους αλκοολομετρικούς πίνακες (12), προβλέπει πλήρη εναρμόνιση, το μεγαλύτερο μέρος της συμπεριλαμβάνεται στους κανονισμούς της Ένωσης σχετικά με την αλκοολομέτρηση των κρασιών και των αλκοολούχων ποτών και συγκεκριμένα στον κανονισμό (ΕΟΚ) αριθ. 2676/90 της Επιτροπής, της 17ης Σεπτεμβρίου 1990, περί καθορισμού κοινοτικών μεθόδων ανάλυσης που εφαρμόζονται στον οινικό τομέα (13), και στον κανονισμό (ΕΚ) αριθ. 2870/2000 της Επιτροπής, της 19ης Δεκεμβρίου 2000, για καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών (14). Τα διεθνή πρότυπα για τους αλκοολομετρικούς πίνακες είναι όμοια με αυτά που προβλέπει η οδηγία 76/766/ΕΟΚ και μπορούν να εξακολουθήσουν να αποτελούν τη βάση για εθνικές νομοθετικές ρυθμίσεις. (5) Η τεχνική πρόοδος και η καινοτομία όσον αφορά τα όργανα μέτρησης που εμπίπτουν στις οδηγίες υπό κατάργηση θα εξασφαλιστούν στην πράξη είτε με την προαιρετική εφαρμογή διεθνών και ευρωπαϊκών προτύπων που έχουν αναπτυχθεί, είτε με την εφαρμογή εθνικών διατάξεων που καθορίζουν τεχνικές προδιαγραφές για τα όργανα μέτρησης ή, σύμφωνα με τις αρχές περί βελτίωσης της νομοθεσίας, με την ενσωμάτωση πρόσθετων διατάξεων στην οδηγία 2004/22/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τα όργανα μετρήσεων (15). Επιπλέον, η ελεύθερη κυκλοφορία στην εσωτερική αγορά όλων των προϊόντων που εμπίπτουν στις οδηγίες που καταργούνται εξασφαλίζεται με την ορθή εφαρμογή των άρθρων 34, 35 και 36 της συνθήκης για τη λειτουργία της Ευρωπαϊκής Ένωσης και της αρχής της αμοιβαίας αναγνώρισης. (6) Ωστόσο, ενόψει της επικείμενης επανεξέτασης της οδηγίας 2004/22/ΕΚ, είναι σκόπιμο να οριστεί η ημερομηνία κατάργησης επτά από τις οδηγίες αρκετά νωρίτερα, ώστε να μπορούν το Ευρωπαϊκό Κοινοβούλιο και το Συμβούλιο να έχουν διαφορετική άποψη στο πλαίσιο τυχόν αναθεώρησης της οδηγίας 2004/22/ΕΚ. (7) Η οδηγία 71/349/ΕΟΚ θα πρέπει να καταργηθεί. (8) Μολονότι οι οδηγίες 71/317/ΕΟΚ, 71/347/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ θα πρέπει επίσης να καταργηθούν το συντομότερο, θα πρέπει να καταργηθούν μόνον αφού εκτιμηθεί εάν τα όργανα μέτρησης που εμπίπτουν στο πεδίο εφαρμογής των οδηγιών αυτών θα πρέπει να περιληφθούν στο πεδίο εφαρμογής της οδηγίας 2004/22/ΕΚ. Η Επιτροπή θα πρέπει να διενεργήσει την εκτίμηση αυτή παράλληλα με την έκθεσή της σχετικά με την εφαρμογή της οδηγίας 2004/22/ΕΚ. Στο πλαίσιο της εν λόγω εκτίμησης, θα μπορούσε να επισπευσθεί η ημερομηνία που έχει οριστεί για την κατάργηση των οδηγιών αυτών, προκειμένου να διασφαλιστεί συνέπεια στη νομοθετική δράση της Ένωσης στον τομέα των οργάνων μέτρησης. Πάντως, η κατάργηση των οδηγιών αυτών θα πρέπει να επέλθει το αργότερο έως την 1η Δεκεμβρίου 2015. (9) Η κατάργηση των οδηγιών δεν θα πρέπει να επιφέρει τυχόν νέους φραγμούς στην ελεύθερη κυκλοφορία αγαθών ή πρόσθετο διοικητικό φόρτο. (10) Η κατάργηση των οδηγιών δεν θα πρέπει να έχει επιπτώσεις στις ισχύουσες εγκρίσεις προτύπου ΕΚ και στα πιστοποιητικά έγκρισης προτύπου ΕΚ μέχρι τη λήξη της ισχύος τους. (11) Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (16), τα κράτη μέλη παροτρύνονται να καταρτίσουν, προς ιδία χρήση και προς όφελος της Ένωσης, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιήσουν, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Με την επιφύλαξη του άρθρου 6 παράγραφος 1, η οδηγία 71/349/ΕΟΚ καταργείται από 1ης Ιουλίου 2011. Άρθρο 2 Σύμφωνα με το άρθρο 4 και με την επιφύλαξη του άρθρου 6 παράγραφος 2, οι οδηγίες 71/347/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ καταργούνται από 1ης Δεκεμβρίου 2015. Άρθρο 3 Σύμφωνα με το άρθρο 4 και με την επιφύλαξη του άρθρου 6 παράγραφος 3, οι οδηγίες 71/317/ΕΟΚ και 74/148/ΕΟΚ καταργούνται από 1ης Δεκεμβρίου 2015. Άρθρο 4 Έως τις 30 Απριλίου 2011, η Επιτροπή, βάσει των εκθέσεων που υποβάλλουν τα κράτη μέλη, αξιολογεί εάν τα όργανα μέτρησης που εμπίπτουν στις οδηγίες που σημειώνονται στα άρθρα 2 και 3 πρέπει να ενσωματωθούν στο πεδίο εφαρμογής της οδηγίας 2004/22/ΕΚ και εάν τα μεταβατικά μέτρα και η ορισθείσα ημερομηνία κατάργησης των οδηγιών αυτών απαιτείται να προσαρμοσθούν καταλλήλως. Η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο, συνοδευόμενη, εφόσον ενδείκνυται, από σχετική νομοθετική πρόταση. Άρθρο 5 1. Τα κράτη μέλη θεσπίζουν και δημοσιεύουν, έως τις 30 Ιουνίου 2011 το αργότερο, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1. Ανακοινώνουν αμέσως στην Επιτροπή το κείμενο των εν λόγω μέτρων. Εφαρμόζουν τα μέτρα αυτά από την 1η Ιουλίου 2011. Τα μέτρα αυτά, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη θεσπίζουν και δημοσιεύουν, έως τις 30 Νοεμβρίου 2015, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με τα άρθρα 2 και 3. Ανακοινώνουν αμέσως στην Επιτροπή το κείμενο των εν λόγω μέτρων. Τα κράτη μέλη εφαρμόζουν τα μέτρα αυτά από την 1η Δεκεμβρίου 2015. Τα μέτρα αυτά, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 3. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 6 1. Οι αρχικοί έλεγχοι που πραγματοποιούνται και τα πιστοποιητικά καταμέτρησης της χωρητικότητας ΕΚ που εκδίδονται μέχρι τις 30 Ιουνίου 2011 δυνάμει της οδηγίας 71/349/ΕΟΚ εξακολουθούν να ισχύουν. 2. Οι εγκρίσεις προτύπου ΕΚ και τα πιστοποιητικά έγκρισης προτύπου ΕΚ που εκδίδονται μέχρι τις 30 Νοεμβρίου 2015 δυνάμει των οδηγιών 71/347/ΕΟΚ, 75/33/ΕΟΚ, 76/765/ΕΟΚ και 86/217/ΕΟΚ εξακολουθούν να ισχύουν. 3. Τα σταθμά που είναι σύμφωνα με την οδηγία 71/317/ΕΟΚ και τα σταθμά που είναι σύμφωνα με την οδηγία 74/148/ΕΟΚ μπορούν να υπόκεινται σε αρχικό έλεγχο ΕΚ, ο οποίος διεξάγεται σύμφωνα με τα άρθρα 8, 9 και 10 της οδηγίας 2009/34/ΕΚ έως τις 30 Νοεμβρίου 2025. Άρθρο 7 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 8 Η παρούσα οδηγία απευθύνεται στα κράτη μέλη. Στρασβούργο, 9 Μαρτίου 2011.

ΠΟΛΕΟΔΟΜΙΑ ΚΑΙ ΚΤΙΡΙΑΚΑ ΕΡΓΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 25ης Φεβρουαρίου 2010 σχετικά με τους κανόνες λειτουργίας της επιτροπής που προβλέπει το άρθρο 255 της συνθήκης για τη λειτουργία της Ευρωπαϊκής Ένωσης (2010/124/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ, Έχοντας υπόψη: Έχοντας υπόψη τη Συνθήκη για τη λειτουργία της Ευρωπαϊκής Ένωσης, και κυρίως το άρθρο 255, δεύτερο εδάφιο, την πρωτοβουλία του Προέδρου του Δικαστηρίου της 11ης Ιανουαρίου 2010, Εκτιμώντας τα εξής: (1) Οι δικαστές και οι γενικοί εισαγγελείς του Δικαστηρίου και του Γενικού Δικαστηρίου διορίζονται με κοινή συμφωνία από τις κυβερνήσεις των κρατών μελών, κατόπιν διαβούλευσης με την επιτροπή που είναι επιφορτισμένη να γνωμοδοτεί σχετικά με την επάρκεια των υποψηφίων για την άσκηση των καθηκόντων του δικαστή και του γενικού εισαγγελέα. Η εν λόγω επιτροπή αποτελείται από επτά προσωπικότητες που επιλέγονται μεταξύ των πρώην μελών του Δικαστηρίου και του Γενικού Δικαστηρίου, των μελών των εθνικών ανώτατων δικαστηρίων και νομομαθών αναγνωρισμένου κύρους, ένας εκ των οποίων προτείνεται από το Ευρωπαϊκό Κοινοβούλιο. (2) Επομένως, είναι σκόπιμο να ορισθούν οι κανόνες λειτουργίας της εν λόγω επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι κανόνες λειτουργίας της επιτροπής που προβλέπει το άρθρο 255 της Συνθήκης για τη λειτουργία της Ευρωπαϊκής Ένωσης περιλαμβάνονται στο παράρτημα της παρούσας απόφασης. Άρθρο 2 Η παρούσα απόφαση τίθεται σε ισχύ την 1η Μαρτίου 2010. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 25 Φεβρουαρίου 2010.

Νομοθετική διαδικασία

Κοινοβουλευτικό έργο


ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Ιουνίου 2010 για την τροποποίηση της απόφασης 2008/721/ΕΚ όσον αφορά τις αποζημιώσεις που καταβάλλονται στα μέλη των επιστημονικών επιτροπών και στους εμπειρογνώμονες στον τομέα της ασφάλειας των καταναλωτών, της δημόσιας υγείας και του περιβάλλοντος (2010/309/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 168 και 169, Εκτιμώντας τα ακόλουθα: (1) Το άρθρο 19 της απόφασης 2008/721/ΕΚ της Επιτροπής, της 5ης Σεπτεμβρίου 2008, για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (1) προβλέπει ότι τα μέλη των επιστημονικών επιτροπών, οι επιστημονικοί σύμβουλοι του σώματος επιστημονικών συμβούλων για εκτιμήσεις επικινδυνότητας (εφεξής «σώμα συμβούλων» ή «σώμα») και οι εξωτερικοί εμπειρογνώμονες δικαιούνται αποζημίωση για τη συμμετοχή τους στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή, καθώς και για τις υπηρεσίες που προσφέρουν ως εισηγητές για ένα συγκεκριμένο ζήτημα. (2) Στο παράρτημα III της απόφασης 2008/721/ΕΚ ορίζονται τα ποσά των καταβλητέων αποζημιώσεων για τα μέλη των επιστημονικών επιτροπών, τους επιστημονικούς συμβούλους του σώματος συμβούλων και τους εξωτερικούς εμπειρογνώμονες. (3) Σήμερα οι αποζημιώσεις για συμμετοχή σε συνεδριάσεις μπορούν να καταβληθούν μόνο σε εμπειρογνώμονες που είναι παρόντες αυτοπροσώπως στις συνεδριάσεις. Με τις σύγχρονες τεχνολογίες είναι δυνατή η ανταλλαγή απόψεων μεταξύ εμπειρογνωμόνων σε εικονικές συνεδριάσεις με τη χρήση συσκευών ήχου ή εικόνας ή μέσω διαδικτυακών εφαρμογών. Η χρήση αυτών των εργαλείων θα δώσει τη δυνατότητα για ευρύτερη συμμετοχή εμπειρογνωμόνων στις δραστηριότητες των επιστημονικών επιτροπών, ενώ παράλληλα θα ελαχιστοποιήσει τις περιβαλλοντικές επιπτώσεις και το κόστος και θα μειώσει τον χρόνο που αναλώνουν οι εμπειρογνώμονες σε μετακινήσεις. (4) Στην περίπτωση εξ αποστάσεως συμμετοχής με τη χρήση ηλεκτρονικού μέσου, το ποσό της αποζημίωσης πρέπει να συνδέεται με τη διάρκεια της συνεδρίασης (σύντομη παρουσία, ολοήμερη συνεδρίαση ή μόνο πρωινή ή απογευματινή συνεδρίαση). (5) Ως εκ τούτου, κρίνεται αναγκαίο να αναπροσαρμοστούν οι κανόνες πληρωμής των αποζημιώσεων συμμετοχής σε μέλη, συμβούλους και εξωτερικούς εμπειρογνώμονες. Το άρθρο 19 και το παράρτημα III της απόφασης 2008/721/ΕΚ πρέπει να τροποποιηθούν αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2008/721/ΕΚ τροποποιείται ως εξής: 1) Στο άρθρο 19, το πρώτο εδάφιο αντικαθίσταται από το ακόλουθο κείμενο: «Τα μέλη των επιστημονικών επιτροπών, οι επιστημονικοί σύμβουλοι του σώματος συμβούλων και οι εξωτερικοί εμπειρογνώμονες δικαιούνται αποζημίωση για τη συμμετοχή τους, αυτοπροσώπως ή εξ αποστάσεως με τη χρήση ηλεκτρονικών μέσων, στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή, καθώς και για τις υπηρεσίες που προσφέρουν ως εισηγητές για ένα συγκεκριμένο ζήτημα, όπως προβλέπεται στο παράρτημα ΙΙΙ.». 2) Το παράρτημα III αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 3 Ιουνίου 2010.

Προστασία του περιβάλλοντος

Περιβαλλοντική πολιτική

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 469/2011 ΤΟΥ ΣΥΜΒΟΥΛΊΟΥ της 13ης Μαΐου 2011 για την τροποποίηση του κανονισμού (ΕΚ) αριθ. 1292/2007 για την επιβολή οριστικού δασμού αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός αντιντάμπινγκ»), και ιδίως το άρθρο 9 παράγραφος 4 και το άρθρο 14 παράγραφος 1, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2) («βασικός κανονισμός κατά των επιδοτήσεων»), και ιδίως το άρθρο 18 παράγραφος 1, Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ (1) Στις 10 Δεκεμβρίου 1999 και κατόπιν έρευνας («αρχική έρευνα κατά των επιδοτήσεων»), το Συμβούλιο επέβαλε, με τον κανονισμό (ΕΚ) αριθ. 2597/1999, οριστικούς αντισταθμιστικούς δασμούς στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας (3). Κατόπιν έρευνας αντιντάμπινγκ («αρχική έρευνα αντιντάμπινγκ») και μετά την επιβολή, μέσω του κανονισμού (ΕΚ) αριθ. 367/2001 της Επιτροπής, προσωρινού δασμού αντιντάμπινγκ στις 24 Φεβρουαρίου 2001 (4), επιβλήθηκε οριστικός δασμός αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας μέσω του κανονισμού (ΕΚ) αριθ. 1676/2001 (5). (2) Στις 8 Μαρτίου 2006, δημοσιεύτηκαν δύο κανονισμοί του Συμβουλίου που αφορούσαν εισαγωγές ταινιών τερεφθαλικού πολυαιθυλενίου (PET) καταγωγής Ινδίας: ο κανονισμός (ΕΚ) αριθ. 367/2006 (6), ο οποίος ακολούθησε μια έρευνα επανεξέτασης ενόψει λήξης ισχύος μέτρων και διατήρησε τον οριστικό αντισταθμιστικό δασμό («κανονισμός κατά των επιδοτήσεων μετά την επανεξέταση ενόψει λήξης ισχύος των μέτρων») και ο κανονισμός (ΕΚ) αριθ. 366/2006 (7) («κανονισμός τροποποίησης αντιντάμπινγκ») που ακολούθησε ύστερα από μερική ενδιάμεση έρευνα επανεξέτασης και τροποποίησε τον οριστικό δασμό αντιντάμπινγκ που επιβάλλεται στις εν λόγω εισαγωγές. (3) Στις 6 Νοεμβρίου 2007, κατόπιν επανεξέτασης ενόψει λήξης ισχύος μέτρων, επιβλήθηκε οριστικός δασμός αντιντάμπινγκ σε εισαγωγές ταινιών PET καταγωγής Ινδίας μέσω του κανονισμού (ΕΚ) αριθ. 1292/2007 του Συμβουλίου (8). (4) Στις 20 Μαΐου 2010 δημοσιεύθηκε σχετική ανακοίνωση (9) στην Επίσημη Εφημερίδα της Ευρωπαϊκής Ένωσης. Με την εν λόγω ανακοίνωση, οι ενδιαφερόμενες πλευρές ενημερώθηκαν ότι, κατόπιν της απόφασης του Γενικού Δικαστηρίου της 17ης Νοεμβρίου 2009 στην υπόθεση T-143/06 (10) («απόφαση»), οι εισαγωγές στην Ευρωπαϊκή Ένωση ταινιών PET κατασκευασμένων από την MTZ Polyfilms Limited («MTZ Polyfilms») δεν υπόκεινται πλέον στα μέτρα αντιντάμπινγκ που είχαν επιβληθεί με τον κανονισμό τροποποίησης αντιντάμπινγκ και τον κανονισμό (ΕΚ) αριθ. 1292/2007 και ότι οι οριστικοί δασμοί αντιντάμπινγκ που καταβλήθηκαν σύμφωνα με τους εν λόγω κανονισμούς για τις εισαγωγές από την MTZ Polyfilms θα πρέπει να επιστραφούν ή να διαγραφούν. Η ανακοίνωση άνοιξε επίσης εκ νέου μερικώς τη σχετική έρευνα επανεξέτασης αντιντάμπινγκ αναφορικά με τις εισαγωγές ταινιών PET καταγωγής, μεταξύ άλλων, Ινδίας, ώστε να εφαρμοστεί η προαναφερθείσα απόφαση του Γενικού Δικαστηρίου όσον αφορά την MTZ Polyfilms. (5) Ο αντισταθμιστικός δασμός που επιβλήθηκε από τον κανονισμό κατά των επιδοτήσεων της έρευνας επανεξέτασης ενόψει της λήξης της ισχύος των μέτρων έληξε στις 9 Μαρτίου 2011 (11) σύμφωνα με το άρθρο 18 παράγραφος 1 του βασικού κανονισμού κατά των επιδοτήσεων. Σύμφωνα με την αρχή ότι κανένα προϊόν δεν επιτρέπεται να υπόκειται ταυτόχρονα σε δασμούς αντιντάμπινγκ και σε αντισταθμιστικούς δασμούς, με σκοπό την αντιμετώπιση των συνεπειών μιας και της αυτής κατάστασης, η οποία είναι αποτέλεσμα ντάμπινγκ ή επιδότησης των εξαγωγών, το επίπεδο των δασμών αντιντάμπινγκ που προβλέπεται στον κανονισμό (ΕΚ) αριθ. 1292/2007 προσδιορίστηκε αφού ελήφθη υπόψη το ποσό του αντισταθμιστικού δασμού που επιβλήθηκε με τον κανονισμό επανεξέτασης ενόψει λήξης ισχύος των μέτρων κατά των επιδοτήσεων, σύμφωνα με το άρθρο 14 παράγραφος 1 του βασικού κανονισμού αντιντάμπινγκ. Ενόψει της λήξης ισχύος του αντισταθμιστικού δασμού, τα ποσοστά των δασμών αντιντάμπινγκ θα πρέπει τώρα να προσαρμοστούν. 2. ΕΠΙΠΕΔΟ ΣΥΝΤΕΛΕΣΤΩΝ ΔΑΣΜΩΝ ΑΝΤΙΝΤΑΜΠΙΝΓΚ ΜΕΤΑ ΤΗ ΛΗΞΗ ΙΣΧΥΟΣ ΤΟΥ ΑΝΤΙΣΤΑΘΜΙΣΤΙΚΟΥ ΔΑΣΜΟΥ ΓΙΑ ΤΙΣ ΙΔΙΕΣ ΕΙΣΑΓΩΓΕΣ (6) Όπως αναφέρεται στην αιτιολογική σκέψη 5, η λήξη ισχύος του αντισταθμιστικού δασμού για ταινίες PET καταγωγής Ινδίας, στις 9 Μαρτίου 2011, απαιτεί προσαρμογή των συντελεστών του δασμού αντιντάμπινγκ. Όντως, ο δασμός αντιντάμπινγκ που ορίστηκε με τον κανονισμό (ΕΚ) αριθ. 1292/2007 αποτελείται από το περιθώριο ντάμπινγκ μείον το περιθώριο επιδότησης που συνδέεται με τις επιδοτήσεις εξαγωγών. Καθώς ο αντισταθμιστικός δασμός έχει τώρα λήξει, το επίπεδο του δασμού αντιντάμπινγκ θα πρέπει να επαναπροσδιοριστεί. (7) Σύμφωνα με το άρθρο 9 παράγραφος 4 του βασικού κανονισμού αντιντάμπινγκ, το ύψος του δασμού αντιντάμπινγκ δεν θα πρέπει να υπερβαίνει το περιθώριο ντάμπινγκ που έχει καθοριστεί, ενώ θα πρέπει να είναι κατώτερο του εν λόγω περιθωρίου, αν η επιβολή δασμού χαμηλότερου ύψους κρίνεται επαρκής για την εξάλειψη της ζημίας που υφίσταται ο κλάδος παραγωγής της Ένωσης. Επομένως, το επίπεδο του δασμού θα πρέπει να προσδιοριστεί στο χαμηλότερο επίπεδο του περιθωρίου ντάμπινγκ και του επιπέδου εξάλειψης τη ζημίας. (8) Ως προς τούτο, υπενθυμίζεται ότι, στην αρχική έρευνα αντιντάμπινγκ, το επίπεδο εξάλειψης της ζημίας ήταν σε όλες τις περιπτώσεις ανώτερο των περιθωρίων ντάμπινγκ, όπως αναφέρεται στην αιτιολογική σκέψη 195 του κανονισμού (ΕΚ) αριθ. 367/2001 και επιβεβαιώνεται από την αιτιολογική σκέψη 74 του κανονισμού (ΕΚ) αριθ. 1676/2001. Επομένως, ο δασμός αντιντάμπινγκ θα πρέπει να οριστεί στο επίπεδο των περιθωρίων αντιντάμπινγκ που προσδιορίστηκαν αναφορικά με τους διάφορους ινδούς παραγωγούς, τα οποία έχουν ως εξής: Εταιρεία Περιθώριο ντάμπινγκ και ποσοστό δασμού αντιντάμπινγκ Παραπομπή Ester Industries Limited 29,3 % Κανονισμός (ΕΚ) αριθ. 366/2006 Garware Polyester Limited 0 % Εκτελεστικός κανονισμός (ΕΕ) αριθ. 38/2011 (12) Jindal Poly Films Limited 0 % Κανονισμός (ΕΚ) αριθ. 1676/2001 (15) Polyplex Corporation Limited 3,7 % Κανονισμός (ΕΚ) αριθ. 366/2006 SRF Limited 15,5 % Κανονισμός (ΕΚ) αριθ. 1424/2006 (13) Uflex Limited 3,2 % Κανονισμός (ΕΚ) αριθ. 366/2006 (16) Vacmet India Limited 0 % Εκτελεστικός κανονισμός (ΕΕ) αριθ. 205/2011 (14) Όλες οι λοιπές εταιρείες (εκτός MTZ Polyfilms) 29,3 % Κανονισμός (ΕΚ) αριθ. 366/2006 (9) Όλοι οι γνωστοί ινδοί παραγωγοί-εξαγωγείς ταινιών ΡΕΤ, οι ινδικές αρχές και ο κλάδος παραγωγής ταινιών ΡΕΤ της Ένωσης ενημερώθηκαν σχετικά με τις παραπάνω ενέργειες. (10) Ύστερα από αυτή τη γνωστοποίηση, διάφορες ινδικές εταιρείες προέβαλαν το επιχείρημα ότι, καθώς δεν είχε ζητηθεί επανεξέταση ενόψει λήξης ισχύος για τα αντισταθμιστικά μέτρα, ο κλάδος της Ένωσης βρισκόταν προφανώς σε καλή κατάσταση και, επομένως, τα μέτρα αντιντάμπινγκ θα έπρεπε επίσης να τερματιστούν. Επιπλέον, ένας παραγωγός-εξαγωγέας ισχυρίστηκε ότι το μέσο περιθώριο ντάμπινγκ του δείγματος θα έπρεπε να υπολογιστεί εκ νέου δεδομένου ότι, κατόπιν ενδιάμεσης επανεξέτασης, η Garware Polyester Limited, η οποία ήταν μία από τις εταιρείες του δείγματος, είχε πρόσφατα υπαχθεί σε αναθεωρημένο ατομικό περιθώριο ντάμπινγκ. Θα πρέπει να σημειωθεί ότι αμφότερα τα αιτήματα υπερβαίνουν το περιορισμένο πεδίο εφαρμογής του παρόντος κανονισμού που στοχεύει μόνο στην προσαρμογή του επιπέδου των υφιστάμενων συντελεστών δασμών αντιντάμπινγκ κατόπιν της λήξης των παράλληλα ισχυόντων μέτρων αντιστάθμισης επί των ιδίων εισαγωγών. Κάθε αίτημα τροποποίησης του επιπέδου των συντελεστών δασμών αντιντάμπινγκ κατόπιν υποτιθέμενης μεταβολής στις συνθήκες θα πρέπει να υποβάλλεται σύμφωνα με το άρθρο 11 παράγραφος 3 του βασικού κανονισμού. Επομένως οι εν λόγω ισχυρισμοί θα πρέπει να απορριφθούν. (11) Ένας ινδός παραγωγός-εξαγωγέας ισχυρίστηκε ότι, καθώς οι αντισταθμιστικοί δασμοί έχουν λήξει, η Επιτροπή θα πρέπει τώρα να χορηγήσει διόρθωση τιμής στους ινδούς εξαγωγείς που χρησιμοποιούν το σύστημα DEPB, πράγμα που είχε αρνηθεί κατά την αρχική έρευνα και την ενδιάμεση έρευνα επανεξέτασης. Με την επιφύλαξη του κατά πόσον το εν λόγω αίτημα θα μπορούσε να εξεταστεί στο πλαίσιο του παρόντος κανονισμού τροποποίησης, θα πρέπει να σημειωθεί ότι, όπως συνοπτικά αναφέρεται στην αιτιολογική σκέψη 50 του κανονισμού (ΕΚ) αριθ. 367/2001 και στην αιτιολογική σκέψη 47 του κανονισμού τροποποίησης αντιντάμπινγκ, το αίτημα για διορθώσεις τιμής λόγω DEPB δεν είχε γίνει αποδεκτό, καθώς οι ενδιαφερόμενοι παραγωγοί δεν είχαν αποδείξει ότι η συγκρισιμότητα τιμών μεταξύ τιμών πώλησης στο εσωτερικό της χώρας και στην ΕΕ είχαν επηρεαστεί από τις επιδοτήσεις του DEPB. Η εν λόγω κατάσταση δεν άλλαξε με τη λήξη του δασμού αντιστάθμισης και ο ισχυρισμός αυτός, επομένως, θα πρέπει να απορριφθεί. (12) Δεν ελήφθησαν άλλα ουσιώδους σημασίας σχόλια. Επομένως, οι δασμολογικοί συντελεστές θα πρέπει να αναθεωρηθούν στα επίπεδα του περιθωρίου ντάμπινγκ, όπως αναφέρεται στον πίνακα στην αιτιολογική σκέψη 8 παραπάνω, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 2, η παράγραφος 2 του κανονισμού (ΕΚ) αριθ. 1292/2007 αντικαθίσταται από το ακόλουθο κείμενο: «2. Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή “ελεύθερο στα σύνορα της Ένωσης”, πριν από την καταβολή δασμού, όσον αφορά τα προϊόντα που κατασκευάζονται από τις ακόλουθες εταιρείες, είναι ο ακόλουθος: Εταιρεία Οριστικός δασμός (%) Πρόσθετος κωδικός TARIC Ester Industries Limited 75-76, Amrit Nagar, Behind South Extension Part-1, New Delhi - 110 003, Ινδία 29,3 A026 Garware Polyester Limited Garware House, 50-A, Swami Nityanand Marg, Vile Parle (East), Mumbai 400 057, Ινδία 0 A028 Jindal Poly Films Limited 56 Hanuman Road, New Delhi 110 001, Ινδία 0 A030 Polyplex Corporation Limited B-37, Sector-1, Noida 201 301, Dist. Gautam Budh Nagar Uttar Pradesh Ινδία 3,7 A032 SRF Limited Block C, Sector 45, Greenwood City, Gurgaon 122 003, Haryana, Ινδία 15,5 A753 Uflex Limited A-1, Sector 60, Noida 201 301, (U.P.), Ινδία 3,2 A027 Vacmet India Limited. Anant Plaza, IInd Floor, 4/117-2A, Civil Lines, Church Road, Agra 282 002, Uttar Pradesh, Ινδία 0 A992 Όλες οι λοιπές εταιρείες [εκτός MTZ Polyfilms Limited - Πρόσθετος κωδικός TARIC A031 (17)] 29,3 A999 Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Μαΐου 2011.

Χημική βιομηχανία